Konsideraron Asin Parigunon an Lambang Saro | Pag-aadalan\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bicol Bislama Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch Efik English Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Italian Sign Language Italiano Japanese Sign Language Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Pranses Punjabi Quechua (Ayacucho) Quechua (Bolivia) Rarotongan Romanian Ruso Russian Sign Language Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Konsideraron niyato an lambang saro tanganing magdinagkahan sa pagkamuot asin sa marahay na mga gibo.”—HEB. 10:24, NW.\nAno an buot sabihon kan ‘konsideraron an lambang saro’?\nPaano kita puwedeng “magdinagkahan sa pagkamuot asin sa marahay na mga gibo”?\nPaano kita puwedeng “magparinigunan nin buot”?\n1, 2. Ano an nakatabang sa 230 Saksi ni Jehova na makatagal sa martsa nin kagadanan kaidtong patapos na an Giyera Mundiyal II?\nKAN pabagsak na an rehimen kan Nazi kaidtong patapos na an Giyera Mundiyal II, may itinaong pagbuot tanganing gadanon an rinibong preso na yaon pa sa mga kampo de konsentrasyon. An mga preso sa kampo de konsentrasyon sa Sachsenhausen papadumanon sa mga duungan kun sain sinda isasakay sa mga barko na papalubugon sa dagat. Kaiba ini sa plano na kan huri inapod na mga martsa nin kagadanan (death march).\n2 An 33,000 sa mga preso sa kampo de konsentrasyon sa Sachsenhausen kinaipuhan na magmartsa nin 250 kilometros pasiring sa Lübeck, sarong siyudad sa Alemania na may duungan. Kabilang sa sainda an 230 Saksi ni Jehova na hali sa anom na nasyon, na pinamartsa nin magkairiba. An gabos nangruruluya na huli sa gutom asin hilang. Paano nagibo kan satong mga tugang na makatagal sa pagmartsang ini? “Padagos kaming nagpakinurusog-kusugan na dai magpundo,” an sabi kan saro sa sainda. An saindang pagkamuot sa lambang saro pati na an “puwersa na labi sa ordinaryo” hali sa Diyos nakatabang sa sainda na makatagal sa grabe kasakit na sitwasyon.—2 Cor. 4:7, NW.\n3. Taano ta kaipuhan tang magparinigunan nin buot?\n3 Ngunyan, mayo man kita sa siring na pagmartsa pasiring sa kagadanan, pero nag-aagi talaga kita nin dakul na kasakitan. Pagkatapos na maestablisar an Kahadian nin Diyos kan 1914, si Satanas pinahali sa langit asin ihinulog digdi sa daga, na may ‘dakulang kaanggutan, sa pakaaram na siya igwa nin kadikit na sanang panahon.’ (Kap. 12:7-9, 12) Mantang nagdadangadang an Armagedon, ginagamit ni Satanas an mga pagbalo asin panggigipit tanganing paluyahon kita sa espirituwal. Idagdag pa digdi an mga tensiyon sa aroaldaw na buhay. (Job 14:1; Par. 2:23) Kun minsan an patong-patong na gabat kan inaagihan tang mga kadipisilan puwedeng magpaluya nanggad sa sato, na huli kaiyan an ano man na kusog nin buot asin kusog sa espirituwal na igwa kita tibaad bakong igo tanganing makayanan ta an pangluluya nin buot. Isip-isipon an nangyari sa sarong brother na dakul an natabangan sa espirituwal sa laog nin dakul na dekada. Kan siya magkaedad na, siya asin an saiyang agom nagkahilang, asin nagpuon siyang makamati nin grabeng pangluluya nin buot. Arog kan brother na iyan, kaipuhan ta gabos an “puwersa na labi sa ordinaryo” hali ki Jehova siring man an pagparinigunan nin buot.\n4. Kun gusto niyatong maparigon an iba, anong sadol ni apostol Pablo an dapat na isapuso ta?\n4 Kun gusto niyatong magin nakakapakusog sa iba, dapat na isapuso ta an sadol ni apostol Pablo sa Hebreong mga Kristiyano. Sinabi niya: “Konsideraron niyato an lambang saro tanganing magdinagkahan sa pagkamuot asin sa marahay na mga gibo, na dai pinapabayaan an satong pagturutiripon, siring kan nakaugalian nin iba, kundi na magparinigunan nin buot, asin lalo na ta nahihiling nindo na an aldaw naghaharani na.” (Heb. 10:24, 25, NW) Paano niyato ikakaaplikar an sadol na yaon sa makahulugan na mga tataramon na iyan?\n‘KONSIDERARON AN LAMBANG SARO’\n5. Ano an buot sabihon kan ‘konsideraron an lambang saro,’ asin anong paghihinguwa an kinakaipuhan tanganing magibo iyan?\n5 An pananaram na ‘konsideraron an lambang saro’ nangangahulugan na “isipon an mga pangangaipo kan iba, magmakulog sa sainda.” Kun an satong pakikipag-ulay sa iba halipot sanang pangungumusta mantang nasa Kingdom Hall o manungod sana sa mga bagay na bako man gayong mahalaga, maaaraman ta daw an pangangaipo ninda? Harayong mangyari iyan. Siyempre, gusto niyatong mag-ingat tanganing an ‘atuman ta sana iyo an sadiri niyatong buhay’ asin dai ‘makiaram sa iba.’ (1 Tes. 4:11, BPV *; 1 Tim. 5:13, BPV) Pero, kun gusto tang pakusugon an satong mga tugang, talagang kaipuhan ta na mamidbid sinda—an saindang kamugtakan sa buhay, ugali, espirituwalidad, marahay na mga kuwalidad, asin mga kaluyahan. Kaipuhan na an magin paghiling ninda sa sato mga katuod asin na talagang mamatian ninda na namumutan ta sinda. Nangangaipo ini nin pagtao nin panahon sa sainda—bako lang sa oras na sinda may inaagihan na problema asin pinangluluyahan nin buot, kundi sa ibang mga pagkakataon man.—Roma 12:13.\n6. Ano an makakatabang sa sarong elder na “konsideraron” an mga nasa pangangataman niya?\n6 An kamagurangan sa kongregasyon sinasadol na ‘atamanon an aripumpon nin Diyos’ na yaon sa saindang pangangataman, na ginigibo iyan nin gikan sa buot asin may kaugmahan. (1 Ped. 5:1-3) Paano ninda magigibo nin epektibo an pagpastor kun dai man talaga ninda midbid an mga karnero na nasa pangangataman ninda? (Basahon an Talinhaga 27:23.) Kun ipinapahiling kan mga elder na andam sindang magtao nin panahon sa mga kapagtubod asin nauugmang makaibanan sinda, posibleng marhay na an mga tugang mapatabang sa sainda kun kaipuhan. Magigin mas madali man sa mga tugang na sabihon kun ano talaga an namamatian asin ikinakahadit ninda, na paagi kaiyan magigibo kan mga elder na “konsideraron” an mga nasa pangangataman ninda asin makatao nin kinakaipuhan na tabang.\n7. Paano niyato maninigong mansayon an “pabigla-biglang pananaram” kan mga pinangluluyahan nin buot?\n7 Sa surat ni Pablo sa kongregasyon sa Tesalonica, sinabi niya: ‘Andurugon [o suportaran] an mga maluya.’ (Basahon an 1 Tesalonica 5:14.) Kabilang sa mga “maluya” an mga nakakamati nin grabeng kamunduan asin pinangluluyahan nin buot. An Talinhaga 24:10 (BPV) nagsasabi: ‘Kun ika mangluya sa panahon nin kasakitan, máluya ka man nanggad.’ An mga sinasabi nin saro na nangluluyang marhay an buot puwedeng magin “pabigla-biglang pananaram.” (Job 6:2, 3, NW) Kun ‘kinokonsiderar’ an mga arog ninda, kaipuhan tang girumdumon na an saindang sinasabi puwedeng bako man talaga an nasa puso ninda. Personal ining nanudan ni Rachelle, na an ina nag-agi nin labi-labing kamunduan. Sinabi ni Rachelle: “Dakul na beses na minataram si Mama nin mga bagay na nakakapaanggot talaga. Sa parati, pigmamaigutan kong pagirumdumon an sakong sadiri kun anong klaseng tawo talaga si Mama—mamumuton, mabuot, saka bukas-palad. Nanudan ko na an mga tawong nag-aagi nin grabeng kamunduan nakakapagtaram nin mga bagay na bako man talaga an gusto nindang sabihon. Magrabe nanggad an sitwasyon kun mabalos ka nin maraot na tataramon o gibo.” An Talinhaga 19:11 (BPV) nagsasabi: ‘An marahay na pag-isip nin tawo iyo an minapugol kan saiyang kaanggutan; kamurawayan niya an magpasensiya sa mga karatan na ginibo saiya.’\n8. Kiisay ta nangurugnang kaipuhan na ‘parigunon’ o “kumpirmaron” an satong pagkamuot, asin taano?\n8 Paano ta puwedeng “konsideraron” an saro na pinangluluyahan nin buot huling, dawa ngani may ginibo na siyang mga lakdang tanganing itanos an mga bagay-bagay, nakakamati pa man giraray siya nin pagkasupog asin pagkadesperado huli sa nakaaging pagkakasala? Mapadapit sa sarong nagsusulsol na nagkasala sa Corinto, si Pablo nagsurat: ‘Marahay na patawadon nindo siya asin rangahon, ta tibaad siya matagob kan saiyang labi-labing kamunduan. Kaya ako nakikimahirak saindo na parigunon nindo an saindong pagkamuot sa saiya.’ (2 Cor. 2:7, 8) Sigun sa sarong diksiyonaryo, an terminong itrinadusir na ‘parigunon’ nangangahulugan na “kumpirmaron, gibuhon na balido, tawan nin garantiya sa legal na paagi.” Dai ta puwedeng basta isipon na aram kan indibidwal na siya namumutan ta asin kita nagmamakulog sa saiya. Kaipuhan na mahiling niya iyan sa satong tataramon asin gibo.\n“MAGDINAGKAHAN SA PAGKAMUOT ASIN SA MARAHAY NA MGA GIBO”\n9. Ano an buot sabihon kan “magdinagkahan sa pagkamuot asin sa marahay na mga gibo”?\n9 “Konsideraron niyato an lambang saro tanganing magdinagkahan sa pagkamuot asin sa marahay na mga gibo,” an isinurat ni Pablo. Kaipuhan na mamotibar ta an satong mga kapagtubod na magpahiling nin pagkamuot asin gumibo nin marahay. Kun pawara na an kalayo, puwede tang hiruon an mga baga asin paypayan iyan. (2 Tim. 1:6) Sa kaparehong paagi, puwede niyatong mamumuton na dagkahon an satong mga tugang na ipahiling an saindang pagkamuot sa Diyos asin sa kapwa. Mahalagang marhay an pagtao nin angay na komendasyon tanganing madagka an iba na gumibo nin marahay.\nMaglingkod sa langtad kaiba an iba\n10, 11. (a) Sairisay sa sato an nangangaipo nin komendasyon? (b) Magtao nin halimbawa kun paano an komendasyon puwedeng makatabang sa saro na nakagibo nin salá.\n10 Gabos kita nangangaipo nin komendasyon, nangluluya man an buot niyato o dai. “Dai ako nuarin man sinabihan kan sakong ama na may ginibo akong marahay,” an isinurat nin sarong elder. “Kaya nagdakula ako na kulang an pagpapahalaga sa sadiri. . . . Dawa ngani 50 anyos na ako ngunyan, pinapahalagahan ko pa man giraray pag sinasabi sako kan mga katuod ko na nagigibo kong marhay an sakong paglilingkod bilang elder. . . . An personal kong eksperyensiya nagtukdo sako kun gurano kahalaga an pagtao sa iba nin pamparigon sa buot, asin hinihinguwa kong gibuhon iyan.” An komendasyon nakakapakusog sa gabos—kaiba na an mga payunir, mga may edad, asin mga tibaad pinangluluyahan nin buot.—Roma 12:10.\n11 Kun pinagmamaigutan na itanos an saro na nakagibo nin salá, an mamumuton na konseho asin angay na komendasyon kan mga maygurang sa espirituwal puwedeng makamotibar sa saiya na gibuhon giraray kun ano an marahay. (Gal. 6:1) Nagin totoo ini sa sarong sister na si Miriam. Siya nagsurat: “Nakaeksperyensiya ako nin grabeng kapurisawan kan binayaan kan pirang kadayupot ko an kongregasyon asin, kasabay kaiyan, an sakong ama nagkaigwa nin pagdugo sa hutok. Grabe an kamunduan ko. Sa paghihinguwa kong malampasan an grabeng kamunduan, nakipag-ilusyon ako sa bakong Saksi.” Huli kaini, an pagmati niya bako na siyang maninigo sa pagkamuot ni Jehova, asin naisip niyang bayaan an katotoohan. Kan ipagirumdom sa saiya nin sarong elder an dati niyang maimbod na paglilingkod, napahiro an buot niya. Tinawan niya nin oportunidad an mga elder na maasegurar siya na namumutan pa man giraray siya ni Jehova. Huli kaiyan, luminaad giraray an saiyang pagkamuot sa Diyos. Tinapos niya an saiyang relasyon sa bakong Saksing kailusyon asin nagpadagos sa paglilingkod ki Jehova.\nMagdinagkahan sa pagkamuot asin sa marahay na mga gibo\n12. Mapadapit sa pagmotibar sa iba, ano an puwedeng mangyari kun sinda papasupugon ta, hahanapan nin salá, o kokonsiyensiyahon?\n12 Kun papasupugon ta an sarong indibidwal paagi sa bakong makatanusan na pagkumparar sa saiya sa iba, hahanapan siya nin salá huling dai niya nasusunod an istriktong mga pamantayan na kita man sana an naggibo, o kokonsiyensiyahon siya sa dai niya paggibo nin urog pa, puwede siyang mamotibar na biglang magin mahigos sa gibuhon, pero an epekto kaiyan temporaryo sana. Sa ibong na lado, an pagtao nin komendasyon sa sarong kapagtubod asin pagpukaw sa saiyang pagkamuot sa Diyos puwedeng magkaigwa nin nagdadanay asin positibong epekto.—Basahon an Filipos 2:1-4.\n“MAGPARINIGUNAN NIN BUOT”\n13. Ano an kalabot sa pagparigon nin buot kan iba? (Hilingon an ritrato sa kapinunan kan artikulo.)\n13 Kaipuhan kitang ‘magparinigunan nin buot lalo na ta nahihiling niyato na an aldaw naghaharani na.’ Kalabot sa pagparigon nin buot kan iba an pagmotibar sa sainda na padagos na maglingkod sa Diyos. Kun paanong an pagdinagkahan sa pagkamuot asin sa marahay na mga gibo puwedeng iagid sa pagpalaad sa kalayo na madali nang mawara, an pagparigon nin buot kan iba puwede man iagid sa pagbugtak nin gatong sa kalayo tanganing padagos iyan na maglaad o urog pang lumaad. Sa pagparigon sa iba, kaipuhan an pagpakusog asin pagranga sa mga pinangluluyahan nin buot. Kun magkaoportunidad kita na parigunon an buot kan siring kaiyan na indibidwal, dapat na magtaram kita sa mamumuton asin mabuot na paagi. (Tal. 12:18) Maninigo man na kita ‘magin madali [o, listo] sa paghinanyog’ asin ‘maluway sa pagtaram.’ (Sant. 1:19) Kun kita mahinanyog nin may pakikidamay, puwede tang maaraman an mga sitwasyon na nakakapangluya sa sarong kapwa Kristiyano asin makakasabi kita nin mga tataramon na makakatabang sa saiya na maatubang iyan.\nMagkaigwa nin nakakapakusog na pag-iriba-iba\n14. Paano natabangan an sarong brother na pinangluyahan nin buot?\n14 Estudyaran kun paano natabangan nin mapagmalasakit na elder an sarong brother na nagin inaktibo nin pirang taon. Mantang dinadangog kan elder an sinasabi kan brother, nagin malinaw na an brother igwa pa man giraray nin hararom na pagkamuot ki Jehova. Pig-aadalan na marhay kan brother an kada isyu kan An Torrengbantayan asin pigmamaigutan niyang makaatender nin regular sa mga pagtiripon. Pero, nadisganar siya asin medyo nagraot an buot huli sa mga ginibo nin nagkapira sa kongregasyon. An elder nagdangog nin may empatiya na dai nagin mapaghusgar saka nagpahayag nin mamumuton na pagmakulog sa brother asin sa pamilya kaini. Luway-luway na napag-isip-isip kan brother na tinutugutan niya an bakong marahay na mga nangyari kan nakaagi na makaulang sa saiya na paglingkudan an Diyos na namutan niya. Inagda kan elder an brother na umiba sa saiya sa paghuhulit. Sa tabang kan elder, an brother nagin aktibo giraray sa ministeryo asin pag-abot nin panahon nakuwalipikar na maglingkod giraray bilang elder.\nMapasensiyang magdangog sa saro na nangangaipo nin pamparigon sa buot (Hilingon an parapo 14, 15)\n15. Ano an manunudan ta ki Jehova manungod sa pagparigon sa mga pinangluluyahan nin buot?\n15 An saro na pinangluluyahan nin buot puwedeng dai tulos maggian an pagmati o mag-ako kan tabang na itinatao ta. Tibaad kaipuhan ta na padagos siyang suportaran. Sinabi ni Pablo: ‘Antabayan an maluluya, magpakapasensiyoso sa gabos.’ (1 Tes. 5:14, An Banal na Biblia) Imbes na sumuko tulos, ‘antabayan’ ta an mga maluya saka magin ‘pasensiyoso’ sa sainda, na padagos sindang tinatabangan. Kaidto, mapasensiyang trinatar ni Jehova idtong mga lingkod niya na kun minsan pinangluluyahan nin buot. Halimbawa, nagin maugayon na marhay an Diyos ki Elias, na kinokonsiderar an mga namamatian kaini. Itinao ni Jehova kun ano an kaipuhan kan propeta tanganing makapagpadagos sa paglilingkod niya. (1 Ha. 19:1-18) May kabuutan na pinatawad ni Jehova si David huli sa tunay na pagsulsol kaini. (Sal. 51:7, 17) Tinabangan man nin Diyos an kagsurat kan Salmo 73, na haros magpundo na sa paglilingkod sa Saiya. (Sal. 73:13, 16, 17) Si Jehova maugayon asin mabuot sa sato, nangurugna kun kita pinangluluyahan nin buot. (Ex. 34:6) An pagkahirak niya ‘danay na bago siring sa kaagahon’ asin talagang ‘mayo nin katapusan.’ (Pan. [Lam.] 3:22, 23, BPV) Inaasahan ni Jehova na aarugon ta an saiyang halimbawa, na tinatratar nin may kabuutan an mga nag-aagi nin grabeng kamunduan.\nPARIGUNON AN LAMBANG SARO NA MAGDANAY SA DALAN PASIRING SA BUHAY\n16, 17. Mantang nagrarani an katapusan kan sistemang ini, ano an dapat na determinado tang gibuhon, asin taano?\n16 Sa 33,000 na preso na pinamartsa hali sa kampo de konsentrasyon sa Sachsenhausen, rinibo an nagadan. Pero, an 230 Saksi ni Jehova na kaiba sa masakit na pagmartsang iyan buhay gabos. An pamparigon asin suporta na inako ninda sa kada saro igwa nin dakulang papel tangani na an martsang idto nin kagadanan magin martsa nin kaligtasan para sa sainda.\n17 Ngunyan, yaon kita sa “dalan na pasiring sa buhay.” (Mat. 7:14) Dai na mahahaloy, an gabos na nagsasamba ki Jehova iribang malakaw palaog sa bagong kinaban nin katanusan. (2 Ped. 3:13) Lugod na kita magin determinado na magtinarabangan mantang nasa dalan na pasiring sa buhay na daing katapusan.\nI-share I-share Konsideraron Asin Parigunon an Lambang Saro\nText Mga opsiyon sa pag-download AN TORRENGBANTAYAN—PAG-AADALAN NA EDISYON Agosto 2013\nI-share I-share AN TORRENGBANTAYAN—PAG-AADALAN NA EDISYON Agosto 2013


Wagayway kan Usbekistan\nAn Republika kan Usbekistan (sa Ingles: Uzbekistan) sarong nasyon sa Asya asin dating Republikang Sobyet. Makaduwang ulit ining nahahanganan asin dai nin baybayon sa Sentral na Asya. Igwa ini kagduwang (12) probinsya, sarong awtonomong republika, asin sarong syudad na kabisera. Napapalibotan an Usbekistan nin limang nasyon: Kasahistan sa norte; Kirgistan sa norteng-subangan; Tahikistan sa sur-subangan; Apganistan sa sur; asin Turkmenistan sa sur-sulnopan. Siring kan Liechtenstein, saro ini sa duwang nasyon sa kinaban na makaduwang ulit na nahahangganan nin mga nasyon.\nDai mababa sa 10% kan pwersang obrero kan Usbekista an yaon sa luwas kan nasyon kadaklan yaon sa Rusya asin Kasahistan, siring man sa iba pang nasyon. Igwang markang 99.3% sa literasi an mga nag-eedad 15 pataas (estimasyon kan 2003 huli kan libreng edukasyon sa sistemang pan-edukasyon kan Unyon Sobyet. Minagurang sagkod 66 taon an kalalakihan mantang 72 anyos an kababaihan digdi.\n↑ "Uzbekistan: Labor Migrants Looking Beyond Russia". Eurasianet. Hilingon sa Web Archive.\n↑ "Islam Karimov: Uzbekistan president's death confirmed". BBC News. Hilingon sa Web Archive.\nKinua sa "https://bcl.wikipedia.org/w/index.php?title=Usbekistan&oldid=213093"\nHuring binago an pahinang ini kaitong 29 Agosto 2021, alas 01:47.


NOVENA KI NUESTRA SEÑORA DE SALVACION\nPatara-tara asin halipot na katekesis\nLider: ✠ Sa ngaran kan Ama asin kan Aki patin kan Espiritu Santo\nGawe nin Pagsolsol (magtoninong sa halipot na panahon)\nO Dios na samuyang Ama, kami saimong linalang, kami saimong tinubos huli kan dugo na pinabulos nin saimong Aki duman sa krus. Itinao Mo samuya an Ina nin saimong Aki na magin Ina man niamo, Ina nin samuyang kaligtasan.\nHuli kan gabos niamong pagkasala saimo, mga pagkukulang niamo sa lapwa dara kan dai mi paghiling sainda bilang tugang na dapat kamotan asin tabangan, Kami nagsosolsol asin naghoholaw na magbagong-buhay asin maglakaw sa dalan nin saimong mga togon.\nAma niamo sa langit, Amang maheherakon, kaheraki kami asin patawada huli ki Kristo na samong Kagurangnan, AMEN.\nInang mapag-ampon, Virgen de Salvacion\nSamuya warasan an kaligtasan\n//: Ave, ave, ave Maria! ://\nBuhay pauswagon nin mga Bikolnon\nIlaw ka sa langit, ilaw ka sa daga\nIlawi an buhay niamong taga-Albay\n(Isunod an sarong kabtang kan Santo Rosario sosog sa aldaw kan pagnovena.)\nPamibi sa Gabos na Aldaw kan Novena\nGabos: Dios Amang makakamhan, Ama ni Jesucristo, sinasamba mi ika sa bilog na kapakumbabaan. Pinapasalamatan mi ika nin daing katapusan huli kan gabos na mga biyaya na iwinaras mo samuya. Sa tabang ni Santa Maria, ina kan saimong bogtong na Aki, kaheraki kaming mga parakasala na makabalik asin magdanay sa Saimo sagkod na kami magadan. Kaheraki man an mga malipot na an pagtubod asin nagsusunod sa mga salang katukdoan. Bagoha kami gabos kan Saimong tataramon asin danay mo kaming palakawon sa dalan nin kabanalan sagkod makaabot kami sa kabilogan kan saimong kahadean. Ini hinahagad mi sa ngaran ni Jesucristo samong Kagurangnan, kaiba Mo asin nin Espiritu Santo sa kapanahonan nin mga panahon. AMEN.\nENOT NA ALDAW\nTema: Pagsarig sa tabang ni Maria, Ina nin Kaligtasan\nPagbasa kan Evangelio na sinurat ni San Juan (Jn. 2:1-11)\nPakalihis nin duwang aldaw, nagkaigwa nin kasal sa Cana nin Galilea asin yaon duman an ina ni Jesus, inimbitaran man sa kinasal si Jesus asin an saiyang mga disipulos.\nNagkulang an arak, kaya an ina ni Jesus nagsabi saiya. “Dai na sinda nin arak”. Si Jesus nagsimbag, “Babae, dai ka dapat na makiaram sa bagay na iyan. Dai pa minaabot an sakuyang oras”. An saiyna gina nagsabi sa mga sorogoon, “Giboha nindo an sabihon niya saindo”\nIgwa duman nin anom na tapayan: lambing saro nalalaogan nin sanggatos na litrong tubig na ginagamit kan mga Judio sa paghanaw.\nSi Jesus nagsabi sainda.”Panoa nindo nin tubig an mga tapayan. Pinano ninda sagkod na nagsupay”. Dangan nagtugon si Jesus, “Kumua na kamo asin daraha nindo sa namamahala kainingkinasal”. Dinara sa namamahala. Ninamitan kaini an tubig na naging arak, dai aram kun saen hale. Inapod an nobyo asin nagsabi, “Enot na ipinapainom an marhay na arak: asin kun boroyong na, dangan ilinuwas an maluyang arak alagad tinagama mo an marhay na arak sagkod ngonian”. Kaya digdi sa Cana ni Galilea pinonan ni Jesus an saiyang mga milagro: ipinahayag an saiyang kamurawayan asin an mga disipulos nagtubod saiya.\n(isunod an halipot na paghorop-horop)\nPamibi: Dios Amang mamomoton, minapasalamat kami sa pagpili mo ki Santa Maria na magin Ina kan saimong Aking si Jesus. Naoogma kami na itinao kan saimong Aki na mani-Ina man niamo gabos, Ina kan ilaw nin bilog na banwaan. Magkakanigo siya sa siring na kamahalan. Sa tabang niya na samuyang Ina liwanagi an samuyang buhay digdi sa kinaban na maglakaw lugod kami sa totoong dalan, makamidbid sa Dios asin mabuhay sa kabanalan. Tabangi kaming magtalubo sa pagtubod, pagsarig asin pagkamoot. Paliwanagi an gabos na tawo sa kinaban kan saimong mga hulit na gibohon an katokdoan ni Jesucristong Kagurangnan. Kaherakan mong tawan kami nin malinaw na isip tangani na mamidbid niamo an dalan pasiring sa saimong Aki asin magpoon nin bagong buhay. Kun magkakanigo sa boot nin Dios, sa paagi kaining Novena tawan samo an samong mga kaipuhanasin kahagadan, sa ngaran ni Jesucristo na samong Kagurangnan, Amen.\n(Omontok nin kadikit asin hagadon an mga kaipuhan. Pakatapos magpamibi nin sarong Ama Niamo, Tara Maria asin Pag-omawon, para sa intensiyon kan gabos na mga gadan.)\nSta. Maria, tabangi an mga makaherak-herak, soroga an mga maluya, rangaha an mga nagtatangis,pamibian an banwaan, ampona an kapadian, dangoga an gabos na mga devote saimo asin an saimong tabang mamatean kan gabos na nag-aarang saimo.\nLider: Togote akong makapag-omaw saimo, Virgen de Salvacion\nGabos: Tawan samo an kabagsikan laban sa samong mga kaiwal.\nGabos: Kagurangnan, warasan sa saimong mga sorogoon an danay na karahayan sa hawak asin sa kalag; sa tabang ni Santa Maria, Virgen de Salvacion, makaligtas lugod kami sa kasakitan ngonian na panahon asin makamtan mi an kaogmahan na daing kasagkoran, huli ki Cristo na samong Kagurangnan. AMEN.\n(Kun may padi, itao an bendisyon.)\n✠ Sa ngaran kan Ama asin kan Aki patin kan Espiritu Santo. AMEN.\nGOZOS (NSTRA. SRA. DE SALVACION)\nVirgen Inang mapag-ampon, mga aki mo agawon\nNapaalaw na sumirong, magdalita mong lilingyon\nIlaw mo an linalaom sa sakit simong surogon.\nSimbag: AN DEVOTOS MO SUROGON, SA MGA SAKIT AGAWON\nIlaw ka sa kalangitan nin Angeles kabanal-banalan\nSa mabagsikon mong ngaran, an infierno tinatakigan\nMinasarig an kinaban sa pagsorog mo pagtabang.\nIlaw kang pano nin gracia, burabod na pararanga\nApostoles, Patriarcas, gabos simo naginhawa\nNgaran mo apdon mi sana, pagtabang mo nakikita.\nIlaw kang pano nin bagsik kan ejercito sa langit\nAn infierno, an infieles, sinda gabos nananakig\nMasabi an simong bagsik orog na sa nananarig.\nIlaw kang nakakabangraw sa lawod nin kadagatan\nAn tawong nangagsasakay kun yaon sa kahandalan\nUmapod simo pagtabang dai liwag maaagaw.\nIlaw ka nin Castillo, an pagsorog, pagtabang mo\nNakakakusog na gayo orog sa mga devoto\nAn umapod kan ngaran mo, dai nanggad maaano.\nIlaw kang nakakaagaw sa gabos na pag-alaman\nOrog pa sa kabuyohan, masabi an simong ngaran\nNakakaligtas giraray minsan an napapandongan.\nIlaw ka sa puso nin tawo na namomoot saimo\nHarigi kan gapong gayo na minsan buhay saimo\nMagbabalik na totoo kun pasorog kn ngaran mo.\nIlawi kan simong bangraw, kaming mga makasalan\nKan simong manto sangkoban hare togoteng masuhay\nKundi umibang mag-omaw duman sa kamurawayan.\nIlawi kan simong pag-ampon asin pagkamaheherakon\nMagdalitang padanayon, ta iyo ming linalaom\nAn bagsik nin Dios na poon na sa gabos paraampon.\nMGA PAMIBI SA LAMBANG ALDAW\nTema: Pagsarig sa Dios nin Kaligtasan\nPagbasa kan Evangelio na sinurat ni San Juan (Jn, 14: 1-4)\nDai kamo mahandal, magsarig kamo sa Dios asin magsarig sako. Sa harong nin sakuyang Ama dakul na mga kwarto. Kun bako, dai ko kutana ini sinabi saindo na maduman ako sa pag-andam nin lugar para saindo. Kun ako magduman asin mag-andam nin lugar para saindo, mabalik giraray ako tanganing ikapag-iba ko na kamo, ta kun haen ako, duman man kamo. Aram nindo an dalan pasiringsa sakuyang padudumanan.\nDios na makapangyarihan sa gabos, dai mo itinugot si Santa Maria maulakitan nin ano man na kasalan. Siya an samuyang Inang orog kabanal. Sa samuyang pagsarig, siring ki Isabel, inaapod mi siyang paladan sa mga babae gabos. Ikinakaogma asin ginagalangan ka kan bilog na Simbahan. Huli kn saiyang pangataman nadaog an mga salang katokdoan asin naliwanagan kami sa kadikloman. Sa saimong pagkamoot asin pagmangno samuya, tabangi kami mamomoton na Ama na magkaigwa nin buhay na pagtubod tanganing danay ming mamidbidan an samoing mga kasalan asin samuyang mapagsolsolan. Antabayi kami sa samuyang paglakbay digdi sa ibabaw nin kinaban tanganing si Jesucristo sana an samuyang pagsarigan. Siya an dalan, an katotoohan, asin an buhay. AMEN.\nPagbasa kan Evangelio na sinurat ni San Lukas (Lk. 9:23-26)\nDangan nagsabi sa gabos, “An boot na sumunod sako, magsayuma sa sadiri, pasanon aroaldaw an saiyang krus asin sumunod; huli ta an boot na magligtas kan saiyang buhay mawawara niya iyan, alagad an nawawaran nin buhay huli sako, ikakaligtas niya iyan. Anong pakinabang nin tawo, makamtan man niya an bilog na kinaban kun nawara an saiyang kalag? An nasosopog sako asin sa sakong mga Tataramon, ikakasopog man kan Aki nin Tawo san in saiyang pagdatong na pano nin saiyang kamurawayan, kamurawayn nin Ama, asin mga banal na mga angeles.\nAma niamong banal, danay na tawan samuya si Maria, Inang mabinion, tanganing tabangan kamingdanay na maglakaw sa liwanang kan saimong Aki na iyo sana an samuyang kaligtasan. Lugod pa man dai maging kaolangan an samuyang mga kaluyahan sa paglakaw pasiring sa kabanalan. Likayan kami sa mga maraot tanganing dai kami marayo sa tunay na katalingkasan. Sangkobi kami kan saimong pangtaman na dai kami mahandal alagad magsarig sana Saimo. Talikdan mi lugod an gabos na padagka nin karatan asin pasanon an samuyang krus aroaldaw sa pagsunod ki Jesucristong paratubos. Ini hinahagadmi sa saiyang ngaran. AMEN.\nIKAAPAT NA ALDAW\nPagbasa kan Evangelio na sinurat ni San Lukas (Lk. 6:20-26)\nNangalagkalag si Jesus, nahiling an mga disipulos asin nagsabi, “Paladan kamong dukha huli ta sa saindo an kahadean nin Dios. Paladan kamong nagugutom ngonian huli ta kamo babasogon. Paladan kamo kun kamo kaongisan, isikwal, pagmudahon asin pakaraoton dahil sa Aki nin Tawo. Ipag-ogma nindo an aldaw na iyan, maglukso sa kaogmahan huli ta dakula an balos saindo sa langit. Siring kaiyan an ginibo kan saindang mga magurang sa mga profetas”. “Alagad herak man saindo mga mayaman, huli ta inako na nindo an saindong ranga. Herak man saindong mga basog ngonian, huli ta kamo magugutom. Herak man saindo na nagngingisi ngonian, huli ta kamo mag-aagrangay asin magtatangis. Herak man saindo kun kamo pag-omawon nin gabos. Siring kaiyan an ginibo kan saindang mga magurang sa mga nagsagin-sagin na profeta.”\nO Dios, parasurog nin mga maluya asin mga inaapi, sugoa samo si Maria, Ina nin mga dukha tanganing rangahon kami sa samong mga kasakitan digdi sa kinaban orog nang gayo idtong mga bunga kan saong kasalan na samuya nang pinagsolsolan. Makanood lugod kaming mabuhay na mapakumbaba asin maheherakon tanganing danay kaming makisumaro asin kamotan an mga dukha. Tabangi kaming mapano nin paglaom sa tahaw nin mga pagtios sa kinaban. Warasan samuya an tunay na pagkatakot sa Dios tanganing bilog mi nang talikdan an kasalan asin samong makamtan an saimong pagkaherak asin kaligtasan. Ini an samuyang kahagaan sa Novenang ini, sa ngaran ni Jesucristo na samong Kagurangnan. AMEN.\nPagbasa kan Evangelio na sinurat ni San Mateo (Mt. 18:1-5)\nSa oras man sanang idto, an mga disipulos nagrani ki Jesus asin naghapot, “Siisay an pinakadakulasa kahadean nin langit?” Inapod ni Jesus an sarong aki, pinatahaw asin nagsabi, “Totoong sinasabi ko saindo, kun dai kamo magin arog kaining mga aking saradit, dai kamo makakalaog sa kahadean nin langit. An siisay na nagpapakasadit arog kaining aki, iyan an pinakadakula sa kahadean nin langit. An minaako na siring kaini huli sako, minaako sako”.\nO Dios nin pagkaherak, sa kapakumbabaan, inako ni Maria an saimong pangapodan sa tahaw nin mga kadipisilan. Sa mga pamibi ni Maria samong mapakumbabang Ina, tabangi kaming isabuhay angabos na karahayan na itinokdo samuya ni Jesucristong Kagurangnan. Ika an samong paalawan asin sinasarigan. Saimong palaadon asin parigonon an samong puso sa pagtubod asin pagkamoot Saimo. Patawada an samong mga kasalan asin sa tabang mo kami makapagbagong buhay asin magmahigos sa mga gibong herak sagkod na kami magadan. Magtalubo man lugod kami sa kapkumbabaan asin kahuyoan nin boot tanganing mas lalo kaming makapaglingkod sa saimong kahadean. Ini hinahagad mi sa ngaran ni Jesucristo na samong Kagurangnan. AMEN.\nIKAANOM NA ALDAW\nPagbasa kan Evangelio na sinurat ni San Marcos (Mk. 11:25-26)\nKun kamo mamibi, enot patawadon an may maraot na boot saindo, tanganing an saindong mga kasalan ipatawad saindo kan saindong Ama sa langit. Kun dai kamo magpatawad, dai man kamo patatawadon nin saindong Ama sa langit.\nAma niamong mayaman sa pagkaherak, sa tabang ni Santa Maria, Inang mamomoton, nakikimaherak kami saimo na tabangan kaming mamidbidan an samuyang mga kasalan tanganing maabot niamo an kamurawayan nin langit. Ilaw an samuyang buhay na maglakaw sa tamang dalan asin danay a mamoot sa Dios na samong Kagurnagnan asin makapagpatawad sa samuyang mga tugang tanganing mapasamuya man an banal na kapatawaran. Warasan sa samong kalag an saimong pagkamoot asin pag-ampon taganing magdanay samuya an gibong marhay, an pakipag-olian asin buhay na banal. Iwaras lugod samuya an hinahagad mi sa Novena sa ngaran ni Jesucristo na samong Kagurangnan. AMEN.\nPagbasa kan Evangelio na sinurat ni San Mateo (Mt. 25:31-36)\nKun an Aki nin Tawo dumatong, pano nin kamurawayan kaiba an mga angeles, matukaw sa trono asin titiponon saatubang niya an gabos na banwaan. Saiyang paglalaen-laenon, siring sa pastor na an karnero linalaen sa kanding. An mga karnero ibubugtak sa too asin an mg kanding ibubugtak sawala. Dangan an hade masabi sa mga yaon sa too niya, “Madya, yaon saindo an bendisyon nin sakuyang Ama. Saindo na an kahadean na inaandam para saindo poon na an kinaban linalang. Hulita ako nagutom asin pinakakan nindo; ako napaha asin pinainom nindo; ako nakihimanwa asin pinasakat nindo; ako daing gubing asin ginubingan nindo; ako naghelang asin sinongko nindo; ako nasa bilanggoan asin dinalaw nindo”.\nMakakamhan na Dios, sa tabang samuya ni Maria, Ina nin pagkamoot, parasurog nin mga inaapi asin ilaw nin mga nasa kamondoan; nagngangayo-ngayo kami Saimo, na pakarigonon mo an samong puso kan banaag kan saimong grasya. Magdakula asin magtaubo kami sa pagtubodtanganing magdugang an samuyang kabanalan asin pagkamoot sagkod na maabot mi an Saimong kamurawayan. Sa samuyang pagsimbag sa pangapodan nin Kagurangnan, mamidbidan mi lugod an pangangaipo kan samuyang mga tugang na kasaadayan asin itao mi an samuyang buhay sa pagsurog sainda asin an daing sukol na pagtabang sa kapwa. Ini gabos hinahagad mi sa ngaran ni Jesucristo na samong Kagurangnan. AMEN.\nPagbasa kan Evangelio na sinurat ni San Lukas (Lk. 19:1-10)\nSi Jesus naglaog sa Jerico asin linibot an banwaan. Sarong lalaki na an ngaran Zkeo, poon kan mgaparasingil nin buhis asin mayamanon, boot mamidbid kun siisay si Jesus, alagad naoolang kan mga tawo huli ta siya hababa. Tanganing mahiling niya si Jesus, duminalagan sa enotan asin suminakat sa kahoy, huli ta duman sa tangod maagi. Pag-abot, duman nagtingkalag si Jesus asin nagsabi, “Zakeo, bumaba ka tolos ta ngonian masakat ako sa saimong harong”. Pakahiling kaini nagngorob-ngorob sinda, “Nagsakat sa harong nin sarong parakasala!” Si Zakeo nagtindog asin nagsabi ki Jesus, “Uya an kabanga kan gabos kong sadiri: iyan gabos sakong ililimos sa mga dukha asin kun ako man igwa nin dinaya, makaapat na iooli ko saiya”. Si Jesus nagsabi, “Ngonian duminatong na sa harong na ini an kaligtasan, huli ta siya aki man ni Abraham. An Aki nin Tawo napadigdi sa paghanap asin pagligtas kan nawawara”.\nDios, burabod nin gabos karahayan, nagpamibid ka samuya sa paagi ni Jesuscristo na dinara sa kinaban ni santa Maria, Ina asin Modelo nin simbahan, tabang sa samuyang kaligtasan. Kaherakan mo kaming makapagbagong-buhay. Danay kaming magsarig sa saimong pag-ampon asin pagtabang, na makamidbid nanggad saimo asin magdanay sa Saimo. Parigona an samong pagholaw na dai na kami magkasala liwat tanganing padagos na an samong paglakaw sa kabanalan. Tawan sa samuya an katoninongan sa laog kan samong mga familia asin sa bilog ming banwaan na napapahang gayo sa banal mong ugay. Iligtas logod an gabos na nalalagalag, tanganing siring ki Zakeo umabot sa lambang harong an tunay na kaligtasan na hale man sana ki Jesucristo na samong Kagurangnan. AMEN.\nIKA-SIYAM NA ALDAW\nPagbasa kan Evangelio na sinurat ni San Lukas (Lk. 22:14-20)\nPag-abot kan oras, si Jesus nagtukaw sa lamesa kaiba an mga apostoles, asin nagsabi sainda, “Kanigoan na gayo an sakuyang pagmawot na makapamanggi kaining pasko sa kaibahan nindo, bago ako magtios! Sinasabi ko saindo: dai na ako makakan kaini sagkod na maotob sa kahadean nin Dios.” Kinua an kalis, nagpasalamat asin nagsabi: “Akoa nindo ini asin ihiras sa lambing saro saindo. Sinasabi ko saindo, “Poon ngonian dai na ako mainom kan bunga nin ubas sagkod na dumatong an kahadean nin Dios”. Kinua an tinapay, nagpasalamat, binaak, itinao sainda asin nagsabi: “Ini an sakuyang hawak na idodolot para saindo: giboha nindo ini sa pagromdom sa sako”. Siring man pakapamanggi, kinua an kalis asin nagsabi: “An kalis na ini iyo an Bagong Tipan sa sakuyang dugo, na papabuloson para saindo”.\nDios na kaglalang, pinili mo si Santa Maria na magin Ina ni Jesus, an kakanon na langitnon. Huli man sana ki Jesus siya an samuyang Inang mapag-ampon. Sangkobi kami kan kan saiyang daing sukol na pangataman tanganing danay kaming magutom ki Jesucristo na iyo an Tinapay nin Buhay. An lambing pag-ako mi Saiya sa banal Comunion, gibohon mi bilang pagromdom Saiya asin ihiras mi man si Jesus sa gabos lalo na sa mga nagtitios. Paaroga kami, Mahal na Ina, na maglingkod sa Simbahan tanganing mangibabaw samuya gabos an katanosan asin katiwasayan kun saen namimidbidan nanggad samuya an Kahadean nin Dios. Ini hinahagad mi, sa ngaran ni Jesucristong Kagurangnan, kaiba nin Espiritu Santo sa gabos na kapanahonan kan mga panahon. AMEN.\nGAWE NIN PAGDUSAY\nVirgen Inang mapag-ampon, Ina nin Paratubos, pinangidam daing kasalan, labing duwang gatos nang taon na ika uya samuya. Kami nagpapasalamat sa dai mabilang na mga milagro para sakarahayan nin samong mga kalag, na iwinaras mo samo, poon ika apodon asin arangon mi sa ngaran na Virgen de Salvacion.\nIdinudusay mi saimo an bilog ming buhay. Sadiri mo kami. Boot ming magdanay na sadiri mosagkod pa man. Pano ka nin gracia asin kagayonan. Ika an panalmingan nin samong mga familia; halea sa samuyang banwaan an mga maraot na gibo nin demonyo, asin giboha an samong rona na paraiso nin kabanalan na Cristiano. Sa irarom kan saimong pag-ampon, boot ming magdanay sa samong mga harong an pagkaminootan nin mga mag-agom, an edukasyon Cristiana kan mga aki, an espiritu nin pamibi asin an gibong herak sa kapwa. Kami gabos danay na dumulok saimo asin nangangako na haleon mi an anoman na laban satogon nin Dios, orog na sa laog nin matrimonio cristiano.\nSoroga asin ampona an mga pamayo kan Simbahan asin an mga namamahala kan banwaan. Likayan sa kasalan asin karatan an gabos niamong katood asin mga pinagkakautangan nin boot. Sangkobi kan saimong manto an samong banwaan asin papagdanaya sa katanosan asin katoninongan.\nBendisyoni an samong mga rogaring, an gabos niamong paghingowa, an samong kabulodanasin kabasan, an samong mga tinanom na ginikanan nin samong kabuhayan. Sa bagsik nin saimong tabang, pamibi asin pagsorog, magdanay man lugod kami sa pagkamoot asin paglingkod saimo para sa kamurawayan nin Ama na, kaiba kan Aki asin kan Espiritu Santo, nabubuhay asin naghahade, sa gabos na kapanahonan kan mga panahon. AMEN.\nMSGR. CRISPIN C. BERNARTE, JR.\nObispo kan Legazpi\nTags: Novena Virgin Mary


CPP-NPA-NDF pigdeclarang persona non grata kan LGUs\nNagdadakul nang mga local government unit (LGU) asin barangay council sa Bicol an nagdeclara bilang persona non grata an Communist Party of the Philippines- New People’s Army- National Democratic Front.\nAlagad an mga pangaran kan LGUs asin barangay dai pa man nginaranan kan 9th Infantry Division kan Philippine Army sa Bicol na may base sa Camp Elias Angeles, San Jose, Pili, Camarines Sur.\nSi Army Major John Paul Belleza, opisyal na parataram kan 9TH ID sa Bicol nagbuyagyag sa lado kan LGUs igwa nang 41 mga municipalidad asin 791 mga barangay council hale sa anom na provincia kan Kabikolan.\nAn Camarines Norte iyo an may halangkaw na numero nin mga municipalid na igwang 12 asin 266 na barangay; Camarines Sur igwang 11 mga municipalidad asin 352 na barangay; Catanduanes igwang 5 mga municipalidad asin 35 barangay; Masbate igwang 2 mga municipalidad asin 46 na barangay; Albay igwa sanang sarong municipalidad asin 8 barangay asin sa Sorsogon mayong municipalidad envez 84 barangay.\nAn saindang kanya-kanyang Sangguniang Bayan asin Barangay Council iyo an nagpasar kan resolusyon na pinirmihan man kan saindang jefe ejecutivo.\nKulang pa ini sa cincuenta por cientong LGUs sa rehiyon na nagpasar nin resolucion asin posibleng dai natatawan nin prioridad huli kan pandemya asin mga nagrapadong bagyo sa Kabikolan, sabi pa kan opisyal kan 9th ID.\nPinadarahan man kopya iyo an Department of Interior and Local Government (DILG) asin 9th ID.\nAn DILG pigmamandohan an mga LGU na dapat magpasar nin resolusyon nganin ideclarang persona non grata an kumunistang grupo.\nAlagad an isyung ini pig-aacusar kan CPP nin huli ta pigpipirit an LGUs sagcod na tinatakot sa saindang budget, sa lado kan DILG sa paagi ni Secretary Eduardo Ano, pinahimutikan an akusyasyon na ini kan CPP.\nKan nakaaging semana pig-anunciar kan DILG na igwa nang 1,546 na LGUs nationwide pigdeclara an CPP/NPA/NDF.\nCommunist Party of the Philippines (CCP) macelebrar kan ika-52 na aniversario sa Deciembre 26 alagad naka-alerto an Phil Army sa posibleng pag-atake sa tropa kan gobierno.


Giyera nin mga Dinastiya (Villafuerte vs. Andaya)\nMas mainit pa kesa sa matinding El Nino an ralaban sa politika sa provincia kan Camarines Sur, an pinakadakulang provincia sa entirong Kabikolan.\nAn duwang lado na haros mayong daog sa vida politika, pareho poderoso asin makuarta iyo an masabatan sa primerong pagkakataon ngonian na eleksyon.\nAn naka puestong Villafuerte sa Kapitolyo sa Pili poon pa kan 1987 paka Edsa Revolution,hali sa gurang na Luis Robredo Villafuerte Sr. (LRV), nag sunod si Luis Raymond (LRay)Villafuerte Jr. asin an incumbent na si Governador Luis Miguel (Migz) Villafuerte, ka engkuentro si incumbent Congressman Rolando “Nonoy” Andaya Jr., siyam na turnong Congressman na mayong daog sa primer distrito kan Camarines Sur, presenteng chairman kan house appropriations committee , naguin majority floor leader, naguin, budget secreatary kan panahon ni GMA. Si Nonoy aki kaidtong depuntong Congressman Rolando Andaya Sr. kan Ragay, naguin budget under escretary ni Presedente Cory, pinaka-halawig na appropriations committee chairman sa estorya kan Pilipinas kan siya nabubuhay pa. Mayo man daog.\nRalaban ini kan daan na Nacionalista asin daan na Liberal. Poon kaidtong depuntong Mariano E. Villafuerte Sr. (ama ni LRV) kan tiempo Hapon asin sa balyong lado Mayor Tomas Andaya (ama ni Rolando Sr.) na harigui kan Liberal sa Ragay paka Liberation.\nMayong naghohona na magsasabatan an duwang ladong ini, Andaya vs Villafuerte.\nKan 1983 an “Apat na Aguila” kompuesto ninda Luis Sr., Ciriaco “Boboy” Alfelor, Edmundo B. Cea asin Rolando Sr.. surorog kontra sa Kilusang Bagong Lipunan ni Marcos na an lider kaidto si Gobernador Felix A. Fuentebella, chairman kan KBL sa Bikol.\nAn “Apat na Uwak” sinda Noli Fuentebella,Numeriano “Nonong” Trivinio, Salvador SP Bigay saka Col Lorenzo “Ching” Ballecer.\nBilang oposition kan panahon ni Marcos (Martial law) dinaog ninda an KBL. Pakatapos kan Edsa Revolution kan 1986 an “Apat na Aguila” naguin pusog na magka-alyado.\nNag-agui an halawig na panahon namantinir ninda an saindang poder sa politika asin gobyerno. Kaya dai maibitaran na magbangaan an duwang puersa.\nPareho dugong Bikolano, si Migz saka si Nonoy namundag sa Metro Manila, nag-ereskuela duman alagad nagpuruli digdi sa provincia.\nPareho naka-istar sa Ayala-Alabang (Muntinlupa City) pero si Nonoy nagtapos sa Ateneo de Manila University, si Migz saka si L-Ray sa De La Sal University (si LRV nagtapos sa UP Law, si Rolando Sr. nagtapos CPA-Lawyer sa UB-University Belt).\nAn media lokal asin nasyonal, patin mga politikal observers dai pa makatood, o masierto kun siisay an magana sa duwang lado ta pareho makusog, may bastanteng kapital, may poder, may koneksyon, asin pareho maisog.\nSi LRV para congressman kan third district na sakop an Naga City kalaban si incumbent Congressman Gabby Bordado na tawo ni depuntong Jesse Robredo asin adopted ni Nonoy Andaya.\nSi L-Ray incumbent congressman sa second district na sakop an Libmanan, pinaka-dakulang banwaan sa provincia, an kalaban niya si Maribel Andaya Eusebio dating Mayora kan Pasig City (Metro Manila) na tugang ni Nonoy, para congressman.\nSa first district an malaban para congresswoman si Marissa Andaya, agom ni Nonoy kalaban an sarong artista sa television na si Long Mejia kan “Ang Probinsiyano”.\nAn juven na si Migz Villafuerte kalaban ni Nonoy Andaya para Gobernador kan 35 banwaan kan Camarines Sur asin ciudad nin Iriga.\nNgonyan palang an bilog na provincia patos na nin tarpaulin asin billboards. Nagwawarak an mga polyetos, nagririlibot na sa pagkampanya an magka-ibong na lado.\nAn aire, radyo asin telebisyon, pano na nin jingles, pabantulin, asin paguiromdom kan ambos lados, pati sa social media.\nPoon ngonyan labing sarong bulan antes kan pirilian sa Mayo 13, an iskor tabla o patas.\nSabi ngani kan sarong congressman sa Albay, sa higpit kan labanan kan duwang lado, Andaya vs Villafuerte, sa Camarines Sur, sarong relihiyon o sekta sana an mapagana o mapadaog kan arin man sa duwa.\nAn kadaklan nagmamasid sana pero dai pang desisyon kun kiisay maboto.\nNangangadyi an gabos na maguin matoninong an pirilian digdi sa Camarines Sur.\nManggana man logod si nadadapat.


Proletaryat - Wikipedia\nAn mga kagmukna kan Komunismo\nPropagandng Sobyet sa Moscow (1984)\nAn proletaryat o proletariat (/ˌproʊlɪˈtɛəriət/; Plantilya:Etymology) iyo an klase sosyal kan mga parapatandan, idtong mga myembro kan sosyedad na an mga pagsasadiri sana na may halaga iyo an saindang pag'espwerso sa trabaho (kapasidad ninda sa pagdarudal). An myembro sa siring na ripondipon iyo an inaapod na proletaryat. Sa Pilosopiyang Marsismo hinihiling na an proletaryat naaapi sa lindong nin kapitalismo, na napipiritan mag'ako nin kakadikit na tandan balos sa pag'operar kan mga gamit nin produksyon, na rogaring kan mga kagsadiri kan mga negosyo, an inapod na bourgeoisie.\nSi Marx nakikiasusangan na an pag'aaping ini natao sa proletaryat nin kumon na mga interes politika asin ekonomiko na nalampas sa mga anoman na linderos nasyonal, na nagsusunson sainda na magkaburunyog asin agawon an kapangyarihan sa mga kapitalistang grupo, asin ngapit makamukna nin komunistang sosyedad talingkas sa anoman na distinksyon nin klase, na kun saen gabos pantay-pantay.\nRepublika Romana asin Imperyo[baguhon | baguhon an source]\nKadagdagan na impormasyon: Konstitusyon kan Republika Romano\nAn proletarii binibilog nin sarong klase sosyal nin mga namamanwaan Romano na haros mayong pagsasadiri o mayong propiedad. An termino daang ini pwede naggikan sa pagsensus, na an mga autoridad Romano ginigibo lambang limang taon ngani makagibo nin rehistro nin mga namamanwaan asin an mga rogaring kaini, na ini an nadeterminar kan saindang mga obligasyon militar asin mga prebilihiyo sa pagboto. Idtong may mga rogaring na 11,000 assēs o kumulang igdi nahuhulog sa pinakahababang kategorya para sa serbisyo militar, asin an saindang mga aki—prōlēs (mga inaki)— iyo an ilinilista imbes an propriedad; kunsiring ini ginikanan kan pangaran proletarius (nagpoprodyusir nin mga aki). An mga Romanong soldados na namamanwaan nabayad magsadiri kan saindang gamit na mga kabayo asin mga armas, asin nalaban para sa kumonwelt, alagad an ambag militar sana kan proletarius iyo an saindang mga aki, para sa mga namamanwaan na Romano na iyo an magkokolonya kan mga nasakop na mga teritoryo. Opisyalmente, an mga mayong-rogaring na namamanwaan inaapod na capite censi ta sinda "mga persona na pigrehistro bako sa propiedad ninda...kundi huli sa saindang pagkapresente komo mga indibidwal na nabubuhay, primeramente bilang payo (caput) nin sarong pamilya.\n↑ "proletariat". Retrieved 2013-06-06 – via The Free Dictionary.\n↑ Merriam-Webster.Kinua 12-04-21.\n↑ Marxism.Kinua 12-04-21.\nKinua sa "https://bcl.wikipedia.org/w/index.php?title=Proletaryat&oldid=221000"\nHuring binago an pahinang ini kaitong 4 Disyembre 2021, alas 12:15.


Nagpuprobar an operador nin jueteng sa Camarines Sur nganing arogon an ilegal na online small town lottery sa Albay mala ngani nagpaapod pa nin miting sa mga correador sa segundo distrito kan CamSur alagad kulang an mga nagtunga asin envez dai sinda nag-uuyon sa ilegal na sugal nganing dai makasohan.\nAn bola kan illegal online STL sa Albay iyo nagiging prontera na palusot sana na STL alagad operasyon kan jueteng na dai napapapundo kan mga awtoridad.\nSi Provincial Manager Jobet Ramos kan Philippine Charity Sweeptakes Office (PCSO) sa Camarines Sur nagsabi sa Bicol Mail na nagdadanay an ilegal na operasyon kan STL sa Albay asin iyo si planong i-adaptar kan jueteng operator sa CamSur na dai man aram an pangaran.\nAn operasyon kan jueteng sa Albay iyo an nag-gadan kan operasyon kan STL kaya mayo nang naglalaog na operator kan legal na sugal na may franquicia sa PCSO.\nPigbuyagyag pa kan mga correador sa CamSur na nagsayuma nang magtao kan saindang pangaran na saindang hinahalat an pagbuelta kan operasyon kan Evenchance Gaming Corporation mantang ini legal asin mayo pang peligro na sinda dakupon asin casohan sa jusgado.\nKinumfirmar pa sa BM ni Ramos na sa masunod na bulan nin Oktubre mabalik na an operasyon kan STL sa Camarines Sur matapos aprobaran kan PCSO an hagad kan Evenchance na treinta por cientong discuento sa pigbabayad na minimum guaranty amount na dating P20 milyon cada bulan alagad nainaan nin 30 por ciento. An dahilan nin huli ta kulang pa an mga nagtataya sa tahaw kan padagos pa an pandemya.\nAn STL sa Camarines Sur napundo kan Marso 2020 nin huli kan pandemya alagad igwa nang pagtugot an national Inter-Agency Task Force asin PCSO, sabi pa.\nNag-aviso man an PCSO sa operador kan STL na ibabawal na an mga senior citizen na correador asin an mga kolector dapat magsunod sa mga health protocol kabali na an pagsulot nin face mask asin face shield.\nLabi sa dos mil an saindang kolektor, ribisador, kabo asin iba pang empleados kan Evenchance na nakinabangan kaya piglalangkag na an saindang dating correador.\nKun balik na an operasyon an regular na bola liwat gigibohon giraray sa Magsaysay Avenue, Ciudad nin Naga na pigcocontra kan City Hall. (DPAureus)


Pagpalista sa public school, unlimited\nAn Department of Education (DepEd) sa Ciudad nin Naga nagpahayag na lilimitaran na sana sa veinteng (20) estudiantes sa cada classroom alagad dai man sinda maimponer na bawasan an enrollment sa masunod na school year 2020-21.\nKun dati-dati inaabot nin 40 hasta 50 estudiantes sa mga classroom sa escuelas publika alagad limitado na mientras na puponan na sa masunod na school year an online classes huli ta iginilid na kan DepEd an ‘’face-to-face learning’’\nKan nagtalikod na school year nagsakat sa cincuenta (50) mil an estudiantes sa elementarya asin segundarya sa mga public school sa Ciudad nin naga asin an veinte mil kaini si enrollees sa segundarya.\nSi City School Assistant Division Supt. Sueno Luzada, Jr. kan DepEd Naga nagsabi sa Bicol Mail na dai man sinda ma-imponer nin limitasyon sa pag-ako kan mga mapalista sa escuelas publika envez an mangyayari huli ta si ibang may mga gadget puedeng mag-atender sa klase sa paagi kan online o virtual learning.\nSi mayo nin mga gadget iyo an maatendir sa classroom o sa face-to-face learning na estrictong iimplementar kan ahencia an physical distancing base sa guidelines kan Inter-Agency Task Force nganing malikayan an paglangkaw kan casong coronavirus disease (Covid-19).\nAn ibang Parent Teacher’s Association (PTA) nahadit sa limitado sanang estudiantes sa classrooms ta posibleng dai maka-enroll an saindang estudiantes alagad ini piglinaw kan DepEd.\nAfuera kan virtual learner segun pa sa DepEd Naga nagkapera sana ini sa learning delivery options na puedeng iimplementar an face-to-face blended learning, home schooling asin iba pang programa sa burokasan nin klase sa Agosto 24.\nPig-aandam na kan DepEd an enrollment period na masilad sa Hunyo 1, 2020 asin classrooms.\nHinahagad na kan DepEd an tabang kan lokal na gobierno kan Ciudad nin Naga na mag-instelar nin wifi cada barangay nganing magamit kan estudiantes asin paratukdo.\nAn ahencia nag-aandam man kan saindang mga internet connection sa mga escuelahan. (dpa)


Naval, tinukahan magpugol kan ad hoc committee sa SP\nPili, Camarines Sur – Si Vocal Angel Naval kan tercer distrito kan Camarines Sur iyo an tinukahan kan Sangguniang Panlalawigan na maging chairman kan Ad hoc committee sa ginibong enot na sesyon regular kan Lunes, Hulyo uno nganing adalan kun dapat dugangan an presenting treinte y saes (36) na mga komitiba kan SP.\nHehelingon kan ad hoc committee kun igwang dapat tunawon na komite o macrear nin bago na kaipuhan kan gobierno provincial sa pagtarabangan kan lehislatura asin kan jefe ejecutivo, sabi ni Naval.\nAn mga opisyales lokal formal na nag-asumir sa puesto alas doce uno nin udto kan Hunyo 30 asin Hulyo uno tolos nagpaapod nin sesyon si Bise Gobernador Imelda Papin nganing magcrear nin ad hoc committee asin mapunan na an proceso sa mga manlaen-laen na komite na pupugolan kan mga miembros kan SP.\nAlagad sinabi pa ni Naval sa maabot na Viernes, Hulyo 5 nagtalaan liwat sinda nin sesyon nganing maaraman kun igwang bagong nacrear na komite asin isusunod na ninda an distribusyon kan mga committee chairmanship.\nSi Bise Gobernador Papin nagpahayag sa miembros kan media na dai man ninda ipapangemot an mga komite nganing itao man sa pag-iriba nindang vokal na nasa oposisyon.\nAlagad sinabi kan pamayo kan ad hoc committee na magdedefende sa mayoriang miembros an pagpili kan makapot kan mga komite mantang kaipuhan man giraray ninda dapat nasa mayoriang miembros an mga importanteng komite nganing maging katuwang ni Gob. Villafuerte sa saiyang mga agenda sa pagpadalagan kan Capitolyo Provincial.\nAn mga miembros kan SP na bakong kaalyado kan jefe ejecutivo kinababalehan ninda Vokal Emmanuel Llaguno asin Jayjay Pilapil kan cuarto distrito, Trexie Clemente kan premirong distrito asin Dr. Ruperto Alfelor kan ika-limang distrito.\nSinabi ni Llaguno na andam sindang magcooperar sa gobernador kun ini para sa ikararahay kan gobierno provincial asin para sa interes kan namamanuan kan Camarines Sur.\nAn saindang sesyon regular gigibohon cada alas dos nin hapon sa aldaw nin Miercules. (DPA)


Magkauyon Daw an Siyensiya Asin an Bibliya? | Mga Hapot sa Bibliya\nBASAHON SA Afrikaans Albanian Aleman Amharic Arabic Armenian Azerbaijani Azerbaijani (Cyrillic) Bicol Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik Español Estonian Ewe Fijian Finnish Georgian Griego Haitian Creole Hapon Hausa Hebreo Hiligaynon Hindi Hungarian Iloko Indonesian Ingles Italiano Kikaonde Kikuyu Kinyarwanda Kirghiz Kirundi Koreano Lingala Lithuanian Macedonian Malagasy Malayalam Maltese Myanmar Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Pranses Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Vietnamese Xhosa Yoruba Zulu\nMagkauyon Daw an Siyensiya Asin an Bibliya?\nIyo, baga man an Bibliya bakong libro dapit sa siyensiya, eksakto an sinasabi kaiyan dapit sa siyensiya. Pag-isipan an pirang halimbawa na nagpapahiling na kauyon kan siyensiya an Bibliya asin na an mga detalye kaiyan eksakto man sa siyensiya kun ikukumparar sa paniniwala kan mga tawo kan panahon na isinurat iyan.\nAn uniberso igwa nin kapinunan. (Genesis 1:1) Pero, uyon sa dakul na suanoy na alamat, an uniberso dai linalang, kundi pinakarhay sana hali sa dis-organisadong pag-eksister kaini. Naniniwala an mga Babilonyo na an mga diyos na naggibo kan uniberso hali sa duwang kadagatan. Sinasabi pa kan ibang alamat na an uniberso hali sa sarong higanteng sugok o bunay.\nAroaldaw, an uniberso kontrolado nin sarong lohikal na mga ley nin naturalesa, bako nin kun ano sanang maisip kan mga diyos o diyosa. (Job 38:33; Jeremias 33:25) Itinutukdo kan mga alamat sa bilog na kinaban na an mga tawo daing kalaban-laban sa mga diyos o diyosa na paburubago saka kun minsan daing hirak.\nAn daga nakabitin sa mayo. (Job 26:7) Nagtutubod an dakul na tawo kaidto na an daga patag asin pasan nin sarong higante o nakapatong sa sarong hayop, arog nin sarong buffalo o sarong baoo.\nAn tubig sa mga salog asin mga burabod hali sa nag-alisngaw na tubig sa kadagatan asin sa iba pang pinaggigikanan dangan minabalik sa daga bilang uran, niyebe, o uran nin yelo. (Job 36:27, 28; Parahulit 1:7; Isaias 55:10; Amos 9:6) Pero uyon sa suanoy na mga Griego, an tubig sa salog hali sa tubig sa kadagatan na nagbubulos sa irarom kan daga, asin iyan an pinaniniwalaan sagkod kan ika-18 siglo.\nAn mga kabukidan minataas asin minababa, saka dating nasa irarom kan kadagatan. (Salmo 104:6, 8) Pero, sinasabi kan pirang alamat na arog na kaiyan an itsura kan mga kabukidan puon pa kan lalangon iyan kan mga diyos.\nAn kalinigan mahalaga sa marahay na salud. Kaiba sa Katugunan na itinao sa nasyon nin Israel an mga regulasyon sa paghugas nin kamot pagkatapos magkapot nin bangkay, pagkukuwarentenas sa mga may nakakaulakit na hilang, asin pagtalbong sa udo nin tawo. (Levitico 11:28; 13:1-5; Deuteronomio 23:13) Pero an mga Ehipsiyo kaidto, ihinahalo ninda an udo nin tawo sa bulong na pinapahid sa lugad.\nMay sinasabi daw an Bibliya na bakong kauyon kan siyensiya?\nMayo, kun sisiyasaton tang marhay an Bibliya. Uni an pira sa parating salang paghuna sa sinasabi kan Bibliya kun dapit sa siyensiya:\nSalang paghuna: Sinasabi daa kan Bibliya na an uniberso linalang sa laog nin anom na aldaw na tig-24 oras.\nKatotoohan: Mayong espesipikong sinasabi an Bibliya kun kasuarin nagpuon na lalangon nin Diyos an uniberso. (Genesis 1:1) Saro pa, an mga aldaw nin paglalang na ilinaladawan sa kapitulo 1 kan Genesis mga peryodo nin panahon na mayong espesipikong lawig. Sa katunayan, an bilog na peryodo nin panahon na paglalang sa daga asin langit inaapod man na “aldaw.”—Genesis 2:4.\nSalang paghuna: Sinasabi daa kan Bibliya na nainot na linalang an mga pananom kisa sa saldang na kaipuhan para sa proseso nin photosynthesis.—Genesis 1:11, 16.\nKatotoohan: Ipinapahiling kan Bibliya na an saldang, saro sa mga bituon sa ‘kalangitan,’ linalang bago an mga pananom. (Genesis 1:1) Kan inot na “aldaw,” o inot na peryodo nin panahon nin paglalang, an liwanag kan saldang nakaabot sa ibabaw kan daga. Pero nakalagbas sana an liwanag kaiyan sa atmospera kan ikatulong “aldaw” nin paglalang, asin igo na iyan para sa proseso nin photosynthesis. (Genesis 1:3-5, 12, 13) Kan bandang huri sana malinaw na nahiling an saldang sa ibabaw kan daga.—Genesis 1:16.\nSalang paghuna: Sinasabi daa kan Bibliya na nag-iitok an saldang sa palibot kan daga.\nKatotoohan: Sinasabi kan Parahulit 1:5: ‘Minasirang an aldaw asin minasulnop an aldaw, asin may pagmawot na minabalik sa saiyang kamugtakan kun sain siya minasirang liwat.’ Pero ilinaladawan lang kaini an paghiro kan saldang kun hihilingon iyan hali sa daga. Maski ngunyan, puwedeng gamiton nin sarong tawo an mga tataramon na “pagsirang kan saldang” asin “pagsulnop kan saldang,” pero aram niya na an daga nag-iitok sa saldang.\nSalang paghuna: Sinasabi daa kan Bibliya na an daga patag.\nKatotoohan: Ginagamit kan Bibliya an fraseng “sa kapuro-puruhi kan daga” para mangahulugan na “sa pinakaharayong parte kan daga”; pero dai buot sabihon kaini na an daga patag o may sagkudan. (Gibo 1:8; nota sa ibaba) An ekspresyon na ‘apat na kanto kan daga’ saro man na pananaram na may piguratibong kahulugan na nanunungod sa bilog na daga, arog kan sa apat na direksiyon nin kompas.—Isaias 11:12; Lucas 13:29.\nSalang paghuna: Sinasabi daa kan Bibliya na an circumference kan bilog tulong doble kan diyametro kaini, pero an tamang sukol iyo an pi (π), o mga 3.1416.\nKatotoohan: An mga sukol kan “dagat” na gibo sa hinurmang metal na nasa 1 Hade 7:23 asin 2 Cronica 4:2 nagpaparisa na 10 maniko an diyametro kaini asin na 30 manikong laba na pansukol an kaipuhan para malibutan ini. Posibleng an mga sukol na ini an pinakaharaning numero pag iyan naka-round off. Posible man na an circumference asin diyametro nagrerepresentar sa sukol kan laog asin luwas kan lalagan.\nAn Bibliya Simbag sa mga Hapot sa Bibliya An Pagigin Eksakto kan Bibliya Kun Dapit sa Siyensiya Siyensiya Asin an Bibliya


An ispiritwalidad kan pirilian\nSA SPIRITUAL EXERCISES ni San Ignacio de Loyola duwa sana man an kinakaabtan kan pagpili: enot, iyo an ‘konsolasyon’, o kun bako man, ‘desolasyon’. Ini mga hararom na pagmate na bunga nin paggibo o pagpamibi kan sarong nagpili. An konsolasyon iyo an grasya nin pagmate nin paghiro parani sa Kagurangnan. Sosog ki San Ignacio, ini nagpapasabong nin tamang pagpili, asin kabotan man nin Kagurangnan, huli ta an kaogmahan na inaako kan nagpili, panghaluyan o permanente. Alagad kabaliktadan kaini an desolasyon na iyo man an pagmate nin paghiro parayo sa Kagurangnan. Nagpapasabong ini na kaipuhan nin orog pang pagpamibi, pag-arang, asin paghagad nin grasya na logod ipasabong sa minapili an kabotan kan Ama.\nMalinaw sa Spiritual Exercises na sa satong pagpili nin ano pa man, inaalok kita kan Kagurangnan na sa gabos na bagay makisaro kita sa saiya sa paagi kan pagiging mamomoton na mga tao. Sinasabi na an Kagurangnan pagkamoot asin iyo man ini an madara sato pasiring saiya. Huli ta an pagkamoot minadara nin mga dayaday na bagay, arog baga kan paglikay sa kasalan, pagtabang sa kapwa, pagheras sa nangangaipo, pag-isip na bako sanang pansadiri alagad pangkagabsan, asin dakol pang iba.\nSa puntong ini, maghapot kita sa satong mga sadiri, pagatid-atidan an mga bagay-bagay na nangyayari sa satong rona, orog na sa pirilian ngunyan. Arog daw kaini an satong pagpili? An sato daw na pagpili madara sa sato pasiring sa pagkamoot? Magigi daw kitang mamomoton na mga tao sa mga opisyales na satong pipilion? An pagpili ta daw madara sato pasiring sa Kagurangnan? Sa sato daw na pagpili, nakakalikay kita sa paggibo nin kasalan? Nakakaheras daw kita sa mga nangangaipo? Iniisip tad aw an pangkagabsan na karahayan asin bako sana an satong sadiri?\nKaya siring man na kaogmahan kan sarong nasyon an pagiging demokratiko kaini, an mga namamanwaan igwa nin dakulang responsibilidad sa dalagan kan satuyang gobyerno. Pirang beses ta nang ipinakipaglaban an demokrasya, alagad an demokrasya dai man sagkod na sana sa apod na demokrasya. Ini minapadagos sa gawe-gawe, sa kultura kan tao na minataong buhay sa demokrasyang pinapadanay. An pirilian iyo na an pinaka-importanteng paagi tanganing an demokrasya atamanon sa paagi kan pagpili kan mga pinaka-kwalipikado asin marhay na mga pamayo kan banwaan.\nAram ta naman gabos na sa pulitika kadakol nin mga kontrobersiya, mga salang pagpapadalagan, kawaran nin paggalang sa pangkagabsan na katuyuhan, asin orog na an pagpapasipara sa dignidad kan tao. Sa pirilian yaon an barakalan nin boto, pagpapakaraot sa kalaban, darayaan, nakakangirhat na pagratak sa buhay, gabos sana para maguno an kapangganahan. Nakakamundong isipon na ini an sosyudad na aabtan kan mga kaakian, orog na nakakamundo na ini an gawe-gaweng kakatodan ninda—sosyudad na nangongorog an kapaabaw-abawan, pagkamakasadiri, pagkapaslo sa poder, paggamit nin armas tanganing takoton an kalaban, pagtaong prayoridad sa pagtenir sa kapangyarihan bako sa ikakarahay kan banwaan.\nAn bagting kan pirilian haloy nang nagpoon, an mga banderitas kan mga kandidato iwinagayway na, may mga pinakit na ngani kan kalaban, may mga nadanyaran nang buhay, awad-awad nang kwarta an kusog-boot na binutasan mantang iniisip na sa poder puwede man sana ining ganaron liwat—may tubo pang ginatos na ribong porsiyento sa mga kick back, red tape, payola, under-the-table, asin iba pang madidiklom na paagi. Sa pirilian nasa satong mga kamot an poder kun an mga bagay na ini papadanayon o pupunduhon. Nasa mga balota an liyabe kun an pintuan nin tunay, matuninong, pangkagabsan, asin malinig na pag-uswag satong bubuksan o ikakandado tanganing an matada sana iyo an pag-uswag na nahihiling sa mga waiting shed na inukitan nin mga pangaran nin mga pulitiko, mga eskwelahan na pininturahan sana nin makolor na pintura alagad an naghihingagdan na sistema nin edukasyon an nagdadanay, mga tinampong pirang bulan pagkatapos sana kan pirilian mapoon nang magkagaratak asin magkarurunot hanggang magbalik ini sa pagiging daga na sana.\nSa liwat, balikan ta an Spiritual Exercises ni San Ignacio. Hilingon ta an mga bagay-bagay na nabanggit. Sain daw kita orog-orog na nagiging totoo bilang mga taong mamomoton? Arin daw sa mga ini an magdadara nin pagkamoot sa satong mga puso? Arin daw sa mga ini an magdadara sato sa dayaday na katoninongan nin kalag, pag-iisip, boot? Arin daw an magdadara sato parani sa satong kapwa? Arin daw an magdadara sato parani sa satong Kagurangnan?\nSimbaga baya an mga hapot na ini mantang linilista an mga pipilion na kandidato. Ibahan mo man nin odok sa boot na pamibi. Asin halata an paaboton na liwanag nin konsolasyon—sa sarong maogma asin mauswag na banwaan.


Home / News / 2ng estudyanteng nagjogging sa Basilica, nagreklamo nin pantsansing\n2ng estudyanteng nagjogging sa Basilica, nagreklamo nin pantsansing\nBicol Standard Newspaper Thursday, May 14, 2015 News\nCIUDAD NIN NAGA—Duwang babaeng estudyante kan sarong bistadong unibersidad digdi an nagpaabot nin reclamo sa pulis kan sinda maging biktima nin pantsansing kan sarong lalaki na pwedeng may kakulangan sa pag-isip.\nAn mga victima nagsumbong sa mga awtoridad na kan sinda nag-eehersisyo sa sa Barangay Balatas, sarong lalaki na nabisto sa pangaran na Merciso Morsi, 32 anyos, taga-Barangay San Felipe an biglang kinapkap an saindang daghan asin iba pang mga delikadong parte kan saindang lawas.\nSi Lilia asin Diana (bakong tunay na pangaran) 17 asin 18 anyos an mga edad, inabangan ni Morsi sa gilid kan tinampo, dangan ginibohan kan pambabastos.\nAn duwang mga estudiante nagsabi na naging ugali na ninda na maglakaw palibot sa tinampo kan Basilica kasabay kan dakul pang mga nag eehersisyo oro-aldaw.\nAlagad, nabigla sinda kan biglang takmaon an saindang atubangan, derecho hiling sainda nin matarom kan lalaki.\nMayong naginibo an duwang mga estudiante kundi magpatuyatoy na sana padulag, parayo sa suspechado.\nSusug sa informasyon kan mga pulis sa Precinto Numero 2 sa Concepcion Grande, bako sana ito nangyaring pambabastos sa sinambit na lugar.\nIgwa pa nin mga naenot nang pangyayari, alagad mayo nin nagrereclamo, kaya dae nakakasohan an kaggibo kan krimen.\nSa parte kan duwang estudiante, nag-aalangan kuta sindang magpaabot nin reclamo. Kun bakong sa paagui kan makusog na boot kan mga magurang ninda, pwedeng malingawan na sana an pantsansing.\nHuli sa siring na pangyayari, nangangapodan an mga awtoridad na magsumbong sa mga awtoridad kan mga nangyaring pambabastos sa sinambit na lugar.\nMantang sinusurat an baretang ini naisihan sa report kan pulis na an suspechadong si Morsi igwa na palan nin record sa mental hospital sa Cadlan, Pili, Camarines Sur.—Ni. Boyet Paderes, BICOLSTANDARD.COM\n2ng estudyanteng nagjogging sa Basilica, nagreklamo nin pantsansing Reviewed by Bicol Standard Newspaper on Thursday, May 14, 2015 Rating: 5


Juan 17 | Bibliya Online | New World Translation\nHuring pamibi ni Jesus kaiba an saiyang mga apostol (1-26)\nAn mamidbid an Diyos nangangahulugan nin buhay na daing katapusan (3)\nAn mga Kristiyano bakong kabtang kan kinaban (14-16)\n“An saimong tataramon katotoohan” (17)\n‘Ipinamidbid ko an saimong ngaran’ (26)\n17 Pagkataram ni Jesus kan mga bagay na ini, nagtangad siya sa langit asin nagsabi: “Ama, nag-abot na an oras. Pamurawayon mo an saimong aki tanganing pamurawayon ka kan saimong aki, 2 kun paanong tinawan mo siya nin awtoridad sa gabos na laman,* tanganing matawan niya nin buhay na daing katapusan an gabos na itinao mo sa saiya. 3 Ini nangangahulugan nin buhay na daing katapusan, na mamidbid ninda ika,* an iyo sanang tunay na Diyos, asin an saro na saimong isinugo, si Jesu-Cristo. 4 Pinamuraway taka digdi sa daga asin tinapos ko an gibuhon na itinao mo sa sako. 5 Kaya ngunyan, Ama, tawan mo ako nin kamurawayan sa kaibanan mo, siring kan kamurawayan ko kaidto kan nasa kaibanan mo ako bago pa an kinaban. 6 “Ipinahayag* ko an saimong ngaran sa mga tawong itinao mo sa sako hali sa kinaban. Sadiri mo sinda, asin itinao mo sinda sa sako, asin inuutob* ninda an saimong tataramon. 7 Ngunyan aram na ninda na an gabos na bagay na itinao mo sa sako naggikan sa saimo; 8 huli ta ipinahayag ko sa sainda an mga tataramon na ipinahayag mo sa sako, asin inako ninda iyan saka naaraman nanggad ninda na nagdatong ako bilang saimong representante, asin nagturubod sinda na isinugo mo ako. 9 May hahagadon ako para sa sainda; an sakuyang hinahagad bakong para sa kinaban, kundi para sa mga itinao mo sa sako, huli ta sadiri mo sinda; 10 asin an gabos na bagay na yaon sa sako sadiri mo asin an gabos na bagay na yaon sa saimo sadiri ko, asin napapamuraway ako sa tahaw ninda. 11 “Mayo na ako sa kinaban, alagad sinda yaon sa kinaban, asin madiyan ako sa saimo. Amang Banal, bantayan mo sinda alang-alang sa ngaran mo, na itinao mo sa sakuya, tanganing sinda magin saro* kun paanong kita saro.* 12 Kan ako kaibanan ninda, pirmi ko sindang binabantayan alang-alang sa ngaran mo, na itinao mo sa sakuya; asin prinotektaran ko sinda, asin mayo ni saro sa sainda an napahamak apuwera sa aki nin kapahamakan, tanganing mautob an sinabi sa Kasuratan. 13 Alagad ngunyan madiyan ako sa saimo, asin sinasabi ko an mga bagay na ini miyentras na yaon ako sa kinaban, tanganing mamatian ninda nin lubos an sakuyang kaugmahan. 14 Ipinahayag ko sa sainda an saimong tataramon, alagad an kinaban nauungis sa sainda, huli ta sinda bakong kabtang kan kinaban, kun paanong ako bakong kabtang kan kinaban. 15 “Dai ko hinahagad na halion mo sinda sa kinaban, kundi na bantayan mo sinda huli kan saro na maraot. 16 Bako sindang kabtang kan kinaban, kun paanong ako bakong kabtang kan kinaban. 17 Pabanalon* mo sinda paagi kan katotoohan; an saimong tataramon katotoohan. 18 Kun paanong isinugo mo ako sa kinaban, isinugo ko man sinda sa kinaban. 19 Asin pinapabanal ko an sakuyang sadiri para sa sainda, tanganing sinda man mapabanal paagi kan katotoohan. 20 “An sakuyang hinahagad, bako lang para sa sainda, kundi para man sa mga nagtutubod sa sako paagi kan saindang tataramon, 21 tanganing sinda gabos magin saro, kun paanong ika, Ama, kasaro ko asin ako kasaro mo, na sinda man magin kasaro niyato, tanganing an kinaban magtubod na isinugo mo ako. 22 Itinao ko sa sainda an kamurawayan na itinao mo sa sako, tanganing sinda magin saro kun paanong kita saro. 23 Ako kasaro ninda asin ika kasaro ko, tanganing sinda lubos na magin saro,* para maaraman kan kinaban na isinugo mo ako asin na namutan mo sinda kun paanong namutan mo ako. 24 Ama, buot ko na kun hain ako, makaibanan ko duman an mga itinao mo sa sako, tanganing mamasdan ninda an sakuyang kamurawayan na itinao mo sa sako, huli ta namutan mo ako bago pa an pagkaestablisar kan kinaban. 25 Amang Matanos, tunay nanggad na dai ka namidbid kan kinaban, alagad midbid taka, asin naaraman kan mga ini na isinugo mo ako. 26 Ipinamidbid ko sa sainda an saimong ngaran asin ipapamidbid ko iyan, tanganing an pagkamuot na ipinamati mo sa sakuya mapasainda asin ako magin kasaro ninda.”\n^ O “sa bilog na katawuhan; sa gabos na tawo.”\n^ O “an saindang pagkua nin kaaraman mapadapit sa saimo.”\n^ O “Ipinamidbid.”\n^ O “sinusunod.”\n^ O “magkasararo.”\n^ O “Isiblag.”\n^ O “lubos na magkasararo.”


Maatubang nin perjury case sa corte an arin man na flying registrant oras na maprubaran nagputik sa pigpirmahan na sworn statement sa pagpalista bilang bagong votante sa sarong lugar.\nIni an patanid kan Commission on Election (Comelec) sa Camarines Sur sa tahaw kan reclamo sa media ni bise alcalde Boboy Macalino kan Sipocot, Camarines na nagdadakul an mga hinahakot na flying registrants hale sa mga barangay kan San Felipe, Pacol, Cararayan gabos kan Ciudad nin Naga asin igwa man hale sa Magarao asin Minalabac gabos kan Camarines Sur.\nAlagad afuera kan caso kriminal, sinabi ni Abogado Maico Julia Jr. Election Officer asin opisyal na parataram kan Comelec Camarines Sur an saro sa amay na solusyon dapat cuestionon kan arin man na partido political an suspechadong mga flying registrant sa Election Registration Board (ERB) hearing nganing ibasura an saindang pagbalyo nin rehistro sa Comelec.\nPigbuyagyag ni Macalino na kan nakaaging April 29, 2021 apat na mga jeepney na pano-pano nin pasajeros an pig-osip sa saiya. An grupo kan magbaba sa apat na jeepney tolos nagderetso sa residencia kan sarong dating alcalde asin dai nahaloy nagpasiring sa opisina kan Comelec nganing magparehistro.\nKan hapoton kan pag-iriba kan bise alcalde kun sainda sinda hale, an simbag igwang hale sa Ciudad nin Naga, Magarao asin Minalabac mantang kan hapoton siisay an nagsugo sa sainda sinabi sana ‘‘si mayor’’.\nSinabi pa kan Comelec Camarines Sur an Election Officer mapadara nin noticia sa mga political party sa itatalaan na ERB hearing nganing kun igwang cuestion sa mga pigdududahan na flying registrants dapat magpresentar sinda nin evidencia nganing ibasura an saindang registration bilang transferee sa Sipocot.\nAn transferees dapat prubaran ninda na igwa na sindang anom na bulan na residency maging temporaryo man o permanente nganing maka-voto sa bagong prescinto.\nSinabi pa kan opisyal na parataram kan Comelec dapat maging vihilante an arin man na namamauan nganing madakop an mga pasaway na mapagamit sa politico.\nNagtutubod man an bise alcalde na posibleng bayadan nin sarong politico sa saindang banwaan an nasa likod sa paghakot nin flying registrants. (DPAureus)


2 NEPHI TSAPTER 14\nSi Sion asin an saiyang mga aking babae tutubuson asin lilinigan sa aldaw nin milenyo --- Ikumpara sa Isaias 4.\nAsin sa aldaw na iyan, pitong babae an mamumugol sa sarong lalake, na magsasabi: Kami magkakakan kan sadire nyamong tinapay; asin magbabado kan sadire nyamong mga gubing; basta mangyari na apudon sana kami sa saimong pangaran na tanganing ipagrayo sa samuyang katuyawan.\n2 Sa aldaw na iyan an sanga nin Kagurangnan magigin magayon asin mamurawayon; an bunga nin daga marahayon asin masiramon sa sainda na mga nakabuhi sa Israel.\n3 Asin ini mangyayaring malipas, sinda na an nagkatarada sa Sion asin danay na yaon sa Jerusalem pag-aapudon na banal, an lambang saro na nasusurat sa mga nabubuhay sa Jerusalem---\n4 Kun an Kagurangnan nakapaghugas na nin kaatian kan mga aking babae ni Sion, asin nakapaglinig na kan dugo nin Jerusalem gikan sa katahawan ninda sa paagi kan espiritu nin paghuhukom asin sa paagi kan espiritu nin pagkasunog.\n5 Asin an Kagurangnan magtutugdas sa ibabaw kan lambang maeerokan sa bukid nin Sion, asin sa saiyang mga katiriponan, sarong panginoron asin aso sa pagka-aldaw asin nagliliwanag na sarong malaad na kalayo sa pagkabanggi; ta mangingibabaw an gabos na kamurawayan nin Sion na magigin sarong proteksiyon.\n6 Asin magkakaigwa nin sarong tolda na maglilindong pag-aldaw laban sa init, asin para sa sarong lugar na paalawan, asin sarong pagtataguan laban sa bagyo asin laban sa uran.\n# posted by Unknown @ 11/05/2004 05:26:00 PM


An pintakasi ni Ina\nLUWAY-LUWAY an pag-isog kan pagoda painutan, ipupuli na si Ina sa saiyang harong. Sa gilid, sa pampang kan salog, ribo-ribong tao an nakikisumaro. Pag-agi kan pagoda sa atubangan ninda, bilog na kusog na ikukurahaw an pag-omaw sa Inang pirming nakaantabay, “Viva la Virgen!” Asin ini sisimbagon man sa orog pang makusog na tingog, “Viva!” Susundan man kan pagwagayway kan mga panyo. Sa harani, an minabarabayleng panyo sa kamot kan deboto igwang hirong papitik na kahihilngan nin makuring pag-arang kaiba na an ladawan kan lawog kan nagkakapot kan panyo, an pangangaipo na masasalming sa mga mata asin man an pagtubod na madadangog minsan nakatikom an ngimot. Sa harayo, an sarabay na pagwagayway kan mga panyo magayon an ladawan nin pagkakasararo. Minsan ngani dai man magkamiridbidan asin manlaen-laen an mga pinagharalean, alagad an daimabilang na mga debotong ini nagkakasararo sa pag-arang asin pag-omaw ki Ina.\nPagkaagi kan pagoda, an mga mata—huli ta sinda sana an may kapasidad—minaralamag sa kinamumugtakan ni Ina. Siring sa mga aking naghihidaw asin mga katood na nasasabotan na patapos na an ritwal kan paglakbay ni Ina sa biko-bikong salog, an mga mata minsan minaluha, minsan minapirong, minapaorog sana sa pagtubod. “Bahala na ika, Ina.” paglamag kan paghiling ki Ina na parayo nang parayo an pinakahaloy na pangyayari sa sa pampang kan salog. Haloy akoon na uto na si Ina. An pag-ako mangyayari sana pag an pagoda magrekudo na asin dai nananggad mahiling. Asin an mga deboto sa pampang kan salog dikit-dikit na maharalean, paduman sa mga haróng-haróng ninda o sa saindang dinudulaan. Alagad an kadaklan, mapoon nang maglakbay sa mga tinampo kan siyudad tanganing magduman sa basilika, sa harong ni Ina.\nSa salog, an mga bangkero asin buyador dai na nahihiling an mga tao sa pampang, minsan an mga ini mga katood, mga kadugo o mga mahal ninda sa buhay. Nakaturuhok an saindang mga daghan sa pagsagwan tanganing guyudon an pagoda ni Ina na saindang pinagpanataan—tanganing maomayan an aking may helang, makaraos sa katikapuhan, makalihis sa katibaadan, makalarga paduman sa balyong dagat tangani sanang matawan nin marhay na buhay an pamilya, o kadakol pang ibang bagay. Nakaturuhok an saindang mga kalag sa pagsirbe ki Ina, minsan kilometro an rayo ninda saiya, minapakusog sainda an lubid na nagsusugpon sainda gabos sa pinaghuhugutan ninda nin kusog. “Sige pa, sagwan pa,” ini an tikba kan saindang mga puso. Asin dorongan, makakapararehong kosog, magkakapararehong direksyon, magkakapararehong kamawotan an yaon sainda.\nAsin an pagpintakasi, bako na sanang simpleng pagpintakasi, kundi saro nang salming na malinaw na minapahiling sato kan satong mga sadiri bilang mga Bikolanong paratubod ki Ina. An ladawan kan debotong minawagayway kan saiyang panyo na igwang dakulang pagsarig, an ladawan kan dai mabilang na mga panyong minataong galang ki Ina, an ladawan kan mga bangkerong may makuring kamawotan, an mga ini mga ladawan nin Kabikolan dai ta pirming nahihiling ta kita pirming sibot tuyong pintakasi ni Ina. Kun turuhukan tang hihilingon, daing iba kitang mahihiling kundi an satong sadiri. Asin mabaralik an mga pagmawot na nalingawan, an mga kahaditan na nakamba, an mga pangangaipong paaboton, asin kadakol na remalasong haros sa gabos na panahon nagpapamate sa sato nin kawaran nin paglaom. Asin kita mabalik ki Ina.\nDai man logod matapos sa pintakasi an satong pagtubod. Asin ini magdanay sa bilog na taon asin bilog tang buhay. Ta kun tuyong pintakasi sana, tibaad mamundo sana si Ina. Asin mamundo man kita huli ta awad-awad man an binubutsan na kwarta para sa kaalwanan sa paghanda, asin pagkatapos alang na an satong bulsa. An pag-arang ta ki Ina sarong bagay na maninigong isabuhay, bako sana sa pagkurahaw nin “Viva la Virgen!” o pag-awit kan saiyang himno, huli ta ini an paghingowa na magin orog na marhay na mga tao. Asin magigin totoo an satong pag-arang. Maoogma an satong Ina. Pagkahali sa basilika, mapuruli kitang magian an daghan asin mahuyo an pagmate. Ini an esensya kan satong pinagpipintakasi. Sabi ngani ni San Ignacio de Loyola sa haliputon alagad labi kamakahulugan niyang pamibi ki Ina, “Itaid mo man ako sa saimong Aki.”\nSa liwat, maogmang pintakasi kan satong Ina!


SA CASO KAN MARIANO VS CITY HALL: City Hall liwat nag-MR, naglalaom nin paborableng desisyon sa SC\nIbinasura kan Corte Suprema an motion for reconsideration kan lokal na gobierno kan Ciudad nin Naga sa caso na sinangat kan mga irediro kan familia Mariano sa isyu kan propriedad na natitindogan kan City Hall Bldg. asin iba pang mga edificio kabali na an Hall of Justice na yaon sa laog kan cinco hektaryang lote.\nIni kan kinumfirmaran ninda Alcalde John Bongat asin Bise Alcalde Nelson Legacion matapos kan ginibong flag raising ceremony kan Lunes, Oktubre 8 asin sa miembros kan media kasunod kan saindang pagkakarecibe kan kopya kan desisyon hali sa SC na binaba kan Hulyo 2018 alagad narerecibe palang kan City Hall dai palang nahahaloy.\nTolos nakaplantiar sinda kan ika-duwang MR kan Septiembre 28, 2018 sa paagi kan saindang City Legal Officer Atty. Perfecto Bragais III sa pagtubod na tutukaron si ‘‘error’’na nakapalaman sa desisyon nganing matawan nin suficienteng panahon asin maintindihan si mga nakasurat na igwang naheheling na paborableng desisyon para sa lokal na gobierno na iyo an saindang hinahagad.\nSi Bise Alcalde Legacion likay na muna magsimbag kan media na matokar kan MR ta tibaad maangotan o ma-contempt sinda kan SC alagad malinaw na igwa sindang suficienteng basehan nganing makua an paborableng desisyon.\nSa desisyon kan first division kan nakaaging Marso 5, 2018 an MR kan lokal na gobierno kan ciudad ibinasura kan CS na nagsasabi na dapat ibakante na kan ciudad an City Hall Complex, kabali an Civic Center asin iba pang mga edificio sagcod pinapabayad nin arkila. Kun dai mahali bakalon an mga edificio nin huli ta ining mga edificio pigconstruhir ‘‘in bad faith’’\nSinabi ni Alcalde Bongat an desisyon kan SC mapasakit sa padagos na pag-gobernar kan City Hall.\nKan panahon ni Legacion na iyo pa kaidto an City Legal Officer, kan Noviembre 2013 hinahagad kan mga irediro kan familia Mariano na pahalion an City Hall alagad si desisyon kan Municipal Trial Court pabor sa lokal na gobierno, binaliktad kan Regional Trial Court asin nag-apelar an ciudad sa Corte de Apelacion na kun haen pinaboran an ciudad.\nNag-apelar sinda sa Corte Suprema asin pinaboran sinda. Alagad kan Agosto 25, 2006 nakakua man an City Hall nin Temporary Restraining Order sa pinakalangkaw na corte kan nasyon asin binayaan kan dating City Legal Officer na gana an ciudad sa caso asin kan taon 2007, bako na siya an nagkakapot kan caso mantang elihido nang consejal.\nAn pighuhugotan kan ciudad na basehan legal iyo an deed of donation kan taon 1954 asin ini an saindang piglalaoman na dapat ma-recognisar kan mga Mariano alagad sa desisyon kan first division invalido si donasyon kan lote kan familia Mariano apabor sa City Hall.\nAn envueltong pigdonar na daga iyo an cinco hektaryang propriedad alagad an sabi kan SC dai valido huli ta si Alcalde kaidto, na si Alcalde Monico Imperial dai soboot nakapirma sa documento kan donasyon na nag-aako kan loteng pigdonar.\nAfuera pa kaini, si saro pang maysadiri kan daga na si Jose Jimenez dai man soboot naka-pirma huli kaini, mayong basi an donasyon, kaya an sabi sa resolucion kan SC ibinabasura ninda an MR.\nSa desisyon kan First Division pinapapabayad an City Hall nin bulanan na arkila na cantidad P1.25 milyon poon kan 2003 hasta ngonian na taon na igwang total na P255 milyon.\nAn envueltong propriedad pigsasabing pig-donar ninda dipuntong Macario Mariano asin Jose Gimenez. Naging ponente kan desisyon iyo si Justice Noel Gimenez Tijam na sarong Bikolano na nag-estar sa Ciudad nin Naga asin nagtapos sa elementarya asin secondarya.\nKun kaidto City Hall sana, ngonian gabos nang mga opisina sa laog kan City Hall Compound asin sa Civic Center an pinapahali base pa sa desisyon. (dpa)


Sisay man daw an matagbo qui BBM? - Catanduanes Tribune\nSisay man daw an matagbo qui BBM?\nAng pinakalugi sa pagbaba kan Alert Level sa Covid uya sa Isla Maogma iyo an mga politicong candidato sa maabot na eleksyon sa Mayo 2022.\nMagpoon na maluwag na an paglamyerda sa banwa, padiit-diit na daang nasusod kan mga para-solocit an mga candidato.\nKun bakong mahagad nin pandagdag sa pambakal nin bolong, pambayad sa corriente o panghanda sa function, mangutang nin duro-dacula an mga dipung-alan na mga votante.\nIpanuga voto kan enterong familia, matawan sana, he! he! he!\nPero pag-abot kan eleksyon, ringaw an hinagadan nin tabang, pwe!\nIyo siguro ini an rason kun ngata an cadaclan na mga ambisyosong macatocaw o maelegir otro dae pa gabarasay-basay sa tinampo.\nAn naheling sana daa sa parteng norte, segun sa mga ciudadano, an dating alcalde kan Bato na si Leo Rodriguez, na pirang semana nang barik-barik tanganing atubangon an saiyang mga ward leader.\nPati si atorni Puting Buhok, na tuyong dae nag-aparecer kan pag-abot ni VP Leni, naolakitan na man. Nagribot na man daa an dating abogado kan DPWH regional office y naispatan nang nakinagbuan sa mga gustong darhon an saiyang candidatura sa Caramoran, Pandan, Bagamanoc, Panganiban y Viga.\nGaarapura an duwang ini tanganing matapos an saendang pagrecorida ngonian na semana, ta sa fecha 16, mapoon na an misa de Aguinaldo y lalong madacul an mga maki-krismas, he! he! he!\nSegun sa mga olay-olay kan mga nacaisi, dacula an posibilidad na an macaluwas sa 2022 iyo si Leni y Sara.\nIni daa kung an Comelec magdesisyon na nagbobowa si Bongbong sa saiyang CoC kan sabihon niyang nunca siya nasentensyahan sa anuman na kasong an penalidad perpetual disqualification sa anuman na posisyon sa gobyerno.\nMaguiromdoman na magcapira nang petisyon an isinangat sa Comelec kan mga kalaban ni BBM base sa saiyang conviction sa tax case.\nKung balewalaon an saiyang CoC, si Leni an posibleng manggana contra qui Isko, Lacson, Bong Go asin iba pa.\nAng nakabinbin na mga disqualification case ni BBM iyo siguro an rason kung ngata dae pa nangahang sa Comelec an dakilang alalay ni Pay Digong minsan ini nagsabi na na siya maatras sa presidential derby.\nSa bise presidente, minsan dae na daa pagbilangon an voto kan boksingerong alcalde nin Davao ta cierto nang gana ini.\nHalaton ta an mangyayari sa mga masunod na semana…\nMaabot daa si BBM sa Simba, fecha dose nin Deciembre.\nIni an huringhuding na nadangog ko sa banwa.\nAn hapot, sisay man daw na politico an matagbo sa aqui kan dating diktador?\nMaguiromdoman na pag-abot ni VP Leni, an aduman sa aeropuerto iyo an naderotang congresista kan 2019, imbes na an gobernador na iyo an ama kan Isla Maogma.\nNi saro sa treinta y dos na candidato sa mga puestong pang-provincia miembro kan Partido Federal ng Pilipinas na iyo an gadara qui BBM.\nSegun sa listahan kan Comelec, apat man sana an candidato kan PFP sa isla: sinda Wilbert Jimenez, Efren Tating, y Edwin Tolledo na candidato para consejal sa Gigmoto, asin si Domingo Tejerero kan Virac na gusto man maging consejal.\nPosibleng sinda an mamejar sa papiktyur sa airport qui BBM.\nAlagad kung kaiba ni BBM si alcalde Sara, medyo mapiot na an arrival area sa airport, ta puedeng mag-abot an mga kandidato kan Lakas-CMD: sinda Cong Hector Sanchez, PBM Edwin Tanael, PBM Santos Zafe, consejal Sonny Francisco y candidato para PBM ning Baras na si Dean Roberto Vergara, na anas mga taga-Lakas.\nIyo na ini an camogtacan kan guromok na politica bako sana sa Isla Maogma kundi sa enterong nasyon.\nGurumod-gumod an ibang opisyal kan SLB kan pag-abot ni Leni sa Isla Maogma.\nDae na ngani daang gastos an naderotang congresista sa pagtagbo, nakisabay sana sa caravan, iyo pa an kataning ni VP y Obispo Manolo sa pagkaon sa Fiat.\nPero nangapital man daa si Saryo, ta naggastos man sa pagpintura nin pink sa kudal kan saiyang headquarters kan hapon bago mag-abot si Leni. Nahunat man na diit an bolsa kan alisto sa papelan, he! he!


Pepino - Wikipedia\nAn pepino (Cucumis sativus) sarong tinanom na nagbabalagon asin kamang sa daga o nakurapot pataas kun may sala-salang sakatan. Napipisan ini sa pamilya Cucurbitaceae. An bunga kan pepino inuusar sa pagluto komo pamberdura sa may mga sinabawan o ginigiris ginigibong ensalada o atsara. An bunga kaini hitsura nin patola, matilaba alagad talidong an kahawakan. Totoo may klase na an bunga garo bola-bola. An laba pwede mag'abot 60 sentimetro asin mga 10 sentimetro an diametro. Berdehon siya asin mahalnas an kaubakan. Nagpoon magtubo an tinanom na ini sa Habagatan Asya alagad ngonyan lakop na sa gabos na kontinente. An pepino 95% kaini tubig mansana.\nMga pepino kamang sa daga\nMga saradit na pepino\nMga giniris na pepino\nMga ensaladahon na pepino\n1 Pamumurak asin polinisasyon\n5 Historya kan pagtanom pepino\nPamumurak asin polinisasyonLiwaton\nMay mga patamboon kaini (cultivar) na dai bagay mag'agi sa polinisasyon ta naroro logod an tinanom sa kalidad. Tinatanom ini sa mga greenhouse na dai makalaog an mga alimbubuyog o sa kaomahan na segurado mayong mga layog-layog na mga alimbubuyog. Kadaklan kan patamboon nangangaipo nin polinisasyon, kaya dinadara igdi an mga alimbubuyog ngani an mga burak mapolinisar pagtiyempong maburu'kad. Mga sintomas kan tinanom na dai toltol an pagkapolinisar iyo an mga bunga kaini sa may harani sa takogong berde alagad an ibong na poro mapusaw na giyaw asin kurupos.\nAn mga patamboon na tradisyonal parati naprodyusir mga burak na lalake dangan mga babae naman. Totoo igwa nang mga cultivar na napapabu'kad sana mga burak na babae.\nTolong klaseng cultivar an pinapalakop ngonyan na pangkomersyo: inaapod na slicing, pickling asin Gherkin. An slicing inapod ta tuyong gigirison sana siya na\nMga pepinong slicing pinapatubo ta kakanon na hilaw asin ta an hinog kaini na kolor giyaw mapait asin matorotigsom sa namit. An grupong ini haros para sa merkado sa Norte Amerika asin an mga ini heneralmente mga haralaba, mahahalnas asin haros pararehas sa kolor saka mas makunot an ubak. May mga saro-saradit man kaini totoo sa ibang lugar asin pwede man gibohon atsara.\nInapod ining pickling ta ensaladahon an mga klaseng ini. An mga pepino ini-ensalada sa asin, asukar, suka asin mga sinalakan pang iba-ibang rekado. Manlaenlaen na produkto pambihirang mga namit an pinoprodyusir para sa mahiwas na merkado sa bilog na kinaban. An mga bunga kaini pili na gayo sa saiyang mga sukol pag'abot sa laba-asin-diametro asin dapat mayong mga guang sa laog. An mga inapod na picklers natubo poon 7 sundo 10 sm (3-4 pul) sa laba, asin 2.5 sm (1 pul) sa diametro. An ubak man pati kaini gurudol-gudol, asin an tinanom mismo bakong halawig an pagkamang. An kolor kaini pwedeng gatason na dulaw, malungsi o mairom na berde. An proseso nin pag'ensalda nagamit nin paraffin na taro sa pagsara kan mga binote ngane magtagal sa pagkapreserbar. Inuusar man mga botelyang mahihibog ngane makalaban sa haralangkaw na temperatura. An likido sa pag'ensalada inaapod sabaw kan ensalada.\nAn mga Gherkin, inapod man na cornichons, o baby dill o baby pickle ta garo mga moro' sa pagkatamanyo kaini, may saro (2.5 sm) abot 5 pulgada (13 sm) sa laba asin parati gurudol-gudol an ubak, asin ini-ensalada sa iba-ibang proporsyon nin asin, adsukar, suka asin mga rekado. Sa Reyno Unido, mas dinadakul an suka kaya mas maalsom; tabang sa pagpasiram kan mayor na kakanon.\nIni pinapatubo sa laog nin mga greenhouse o sa kahiwasan nin oma dangan pinu-proseso lokalmente asin ini-impake sa mga bote. Kadakulan kaini dinadara sa Kanada, Estados Unidos, asin Indya. An mga taga-propdyuser kaini iyo an Indya, Turkey, Ukraine asin Mehiko pero an nangengenot sa pagprodusir iyo an Tsina. Kan 2014, an Tsina nagprodusir nin 56.9 milyon na tonelada kan pepino. An sunod na ikaduwa sa produksyon iyo an Turkey asin Rusya na pareho nakaprodusir nin 1.8 milyon na tonelada kan 2014, bagay na harayong marhay sa produksyon kan Tsina. An mga darakulang importador iyo an European Union, Estados Unidos, Kanada, asin Israel.\nHistorya kan pagtanom pepinoLiwaton\nAn pepino gikan sa Indya, kun saen yaon manlaenlaen na variety makukua. Ini kinukultibar na nin dai mababa sa 3,000 taon asin naintrodusir sa Europa kan mga Griyego o Romano. May rekord kan pagtatanom kan pepino sa Pranses poon pa ika-9 na siglo, sa Inglatierra kan ika-14 siglo, asin sa Norte Amerika, kan katangaan nin ika-16 na siglo.\nPangurapot nagtutunga sa pagkapot sa mga kamangan\nLubid na pasakatan ginibo para sa pagbabalagon kan pepino\n↑ www.specialtyproduce.com. Kinua 12-03-18\n↑ www.crfg.org. Kinua 12-03-18\nPinaghugot gikan sa "https://bcl.wikipedia.org/w/index.php?title=Pepino&oldid=186620"\nLast edited on 30 Desyembre 2019, at 07:32\nHuring pigliwat an pahinang ini kan 30 Desyembre 2019, alas 07:32.


ZONA LIBRE (Free Zone o Frozen)\nBako lang tarabugaan asin raraotan sa Facebook o social media an nangyayari sa Camarines Sur poon pa kan nagtalikod na taon kundi parasingan nin paskil sa politika asin paggamit nin radyo sa pagtabuga kan kalaban na kandidato.\nMay mga presscon an ambus lados nagprepresintar kan saindang mga programa asin plano kasabay an pagtabuga sa kalaban asin pagmenos kan pagkatao kan ka-kontraryo sa politika.\nIgwa na pating binawian nin buhay na pigsasahot sa politika an dahilan, igwa nin mga sekretong kandidato arog digdi sa tercier distrito na an toyo ihulog an incumbent congressman.\nAn pagkandidato ni VG Imelda Papin para gobernador talagang piglalaoman man ta an sikat na para kanta na taga-Presentacion tunay na Marcos loyalist poon pa kan panahon antes kan EDSA Revolution. Mahatak siya nin boto hali ki VP Leni para ki (“front runner/son of a dictataor”) Ferdinand Bongbong Marcos Jr. tanganing dai ma-solido an boto ki Leni digdi sa region V.\nSi Bokal Nelson Julia Bise ni Papin nagdalagan para sa ikaduwang pwesto ta maski incumbent mayaman, may sadering gibohan nin higanteng billboards pero tubod na dai siya magana ta kalaban siya ni Cong LRay asin ni Gov. MIGZ Villafuerte.\nNaturalmente si Julia maski taga-Magarao makampanya man guiraray ki Leni na may harong sa Magarao asin bakong para ki BBM.\nAn Camarines Sur baga an pinakadakulang provincia sa Kabikolan, 35ng banwaan asin duwang ciudades, bilyonaryo sa IRA asin centro nin negosyo asin agrikultuta sa bilog na Bikolandia.\nAn Camarines Sur nagproducir nin mga matataling aki na nagsirikat sa politika arog kan mga Fuentebella, Raul S. Roco, Luis R. Villafuerte Sr., Tecla San Andres- Ziga, Juancio F. Triviṅo, Eddie Ilarde mag-amang Jaime Hernandez Sr. asin Dolores Hernandez Sison, Rolando Andaya Sr., Jesse M. Robredo asin iba pa.\nSabi ngani kaidto ni Senador John Osmeṅa kan Cebu bastang suportaran kan Camarines Sur na kandidato kan Bikol para senador seguradong gana.\nNgonyan an pinakasikat na taga-Camarines Sur asin Naga iyo si VP Maria Leonor “Leni” Santo Tomas Gerona Robredo na pwedeng iyo an magsunod na presidente kan Republika kan Pilipinas.\nSa negosyo asin industriya nin pelikula dakol pang taga-Camarines Sur an naguin bantogan arog ki Amalia Fuentes, Nora Aunor, Ronald Remy, Ramon D’Salva, Rez Cortez, Victor Wood asin kadakul-dakol pang iba.\nPero huli ta sadit an satong populasyon en comparacion sa mga rona duman sa Minadanao, Kabisayaan, sa parteng Northern asin Central Luzon kun kaya sinasakit kitang magguno ni dakul na boto kun napapalaban sa eleksyon nasyonal.\nSa negosyo an pinakasikat si Lucio Tan na nagdakula sa Tabuco Naga City asin ngonyan saro sa pinakamayaman na negosyante sa nasyon.\nHuli kan dikit an satong botante ngonyan lang nagkaburunyog an mga Bikolano sa anom na provincia asin pitong ciudades na suportaran, ikampanya, borotohan asin paganahon si VP Leni bilang pamayo kan gobyerno nasyonal.\nGaro magana pati si VP Leni ta makusog an tanog niya sa social media, suportado kan dakul na Pilipino sa Amerika, asin tibaad iyo pa an suportaran kan Estados Unidos de Amerika arog ni Presidente Joe Biden, si Leni iyo an pandok kan Liberal-Democrats sa parteng ini kan kinaban lalo na ta mainit an isyu kan West Philippine Sea.\nNagluwas sa bareta na apesar na haros gabos na kandidato sa manlaen-laen na posisyon poon gobernador, congressmen, alkalde pati an tolong kandidato sa Naga gabos pigdadara si Leni. Haros pigtataas an kamot ninda sa mga rally asin sa mga paskil na lakop sa mga lanob asin kudal sa enterong Kabikolan na pig-eendorsar an saindang kandidatura ni VP Leni kaya sinda ki VP Leni man.\nPero an poderosong dinastiya kan mga Villafuerte mayo nin manok na presidente ergo zona libre o free zone. An boot sabihon an mga kandidato kan Team 1 Cam Sur ni LRay, ni MIGZ asin ni Luigui poon mga deputado asin mga konsehales bahala sindang magkampanya para ki Leni o sa kalaban kaini na si BBM asin Mayora Sara Duterte para vice-presidente.\nMahapot kamo kun tano ta napasiring. Madaling maintindihan ta bako lang na amigo kan mga Villafuerte poon kadto ki LRV na pigsasabing Imelda Boy kan panahon, si LRay saka si Bongbong mag-amigong tunay asin kan probaran na bangaon kan mga Fuentebella an Camarines Sur kan 2011 sinurog ni BBM bilang chairman kan senate local government committee si LRay kaya dai nabanga an Camarines Sur. Kuta na makakasuhay an Rinconada asin Partido bilang separadong provincia.\nKun iisipon si Leni asin si LRay magpartidaryo ta si Jesse M. Robredo sobreno kadto ni LRV. An ama ni Jesse na si Peping magprimo saka si gurang na Villafuerte.\nSi LRV an nagpa-director sa BRBDP ki JMR kan 1987 paka-EDSA Revolution. Si LRV pa an nagpakandidatong Mayor ki Jesse sa Naga kan 1988.\nSabagay maski kiisay ki BBM asin ki Leni an magluwas sa resultado kan eleksyon bilang presidente may taya si LRay.\nDiyan frozen an pelikula kaya maghalat kita kan maguiguin resultado pakatapos kan Mayo 9. Masdan ta an daralagan kan kampanya sa bilog na provincia pati sa Naga tanganing maaraman ta kun ano an kaabtan kaining posisyon kan mga Villafuerte na Zona Libre.


10ng robbery cases kan Enero nanotaran sa Naga City - BICOL STANDARD | Bicol News\nHome Naga City News 10ng robbery cases kan Enero nanotaran sa Naga City\n10ng robbery cases kan Enero nanotaran sa Naga City\nNAGA CITY––Naguin uso na naman an mga caso na imbuelto an inaapod na riding in tandem criminals sa primerong bulan kan taon na ini.\nBasado sa record kan pulis, sa 10ng robbery hold-up incidents kan bulan na Enero, an 7 digdi an suspehcado armado nin badil na calibre .38 na revolver.\nSagkod sa oras na sinusurat an baretang ini mayo nin saro sa mga kaggibo kan krimen an nabisto kan mga victima an saindang pagkatawo.\nAn surunod na mga incidente nin robbery hold-up nangyari sa Solid St., sa Dayangdang kan Enero 2; nagsunod kan Enero 6, sa Angel Hamburger sa Abella; sinundan kan fecha 9 kan Enero sa Km6, Pacol, asin sa No. 39 Carnation St., cor Azucena St., Naga City Subd., Brangay Triangulo.\nMientrastanto kan fecha 22 kan naka aging bulan, igwa man nin pig holdup sa Castaneda Apt., sa Dons St., Dayangdang; sa atubangan kan Ema Tailoring, Lorieville St., San Felipe, kan fecha 26; Waling-waling St. Naga City Subd., Triangulo kan Enero 27; igwa man pig hold-up sa\nharane sa tennis court sa Villa Grande, Concepcion asin sa Calle Trece, Sta., Cruz kan Enero 28.\nAn mga awtoridad digdi naggigibo na nin hararom na pag-aadal kan seguidong operasyon kan mga parahabon.—BICOLSTANDARD.COM\n10ng robbery cases kan Enero nanotaran sa Naga City Reviewed by Bicol Standard on Monday, February 02, 2015 Rating: 5


Home / Camarines Sur / Goa / Health / News / State of Calamity pig declarar sa Goa, CSur, huli sa dengue\nState of Calamity pig declarar sa Goa, CSur, huli sa dengue\nBicol Standard Newspaper Thursday, September 05, 2019 Camarines Sur, Goa, Health, News\nNAGA CITY (Bicol Standard) -- An banwaan kan Goa, Camarines Sur nag declarar nin State of Calamity sa saindang lugar nin huli kan padagos na paglangkaw kan numero kan mga tawo na nagkakahelang nin dengue.\nSarong resolusyon an inaprobaran kan Sangguniang Bayan na nag awtorisar sa saindang hefe ejecutibo na gamiton an calamity fund kan banwaan, tangani na marikas na resolveran an nagdadanay na problema sa salud kan mga tawo.\nMag poon sana kan Enero hasta Agosto ngonian na taon, labi nang 300 na tawo an nagkaigwa kan sinambit na helang.\nAn kadaklan sa paciente an dinara sa Goa Municipal Infirmary na kulang an mga cuarto tangani na maakomodar an nagdadakul na numero kan nagpapabulong.\nSegun sa report, pwedeng mag dagdag pa an may helang na dengue nin huli ta igwang mga may helang hale sa pwerang barangay na may sintomas kan helang.\nAn mga opisyal kan banwaan nagpatanid sa gabos na makusumaro sa kampanyang Search and Destroy, na may obhetong garadanon an pig eestaran kan mga namok na nagdadara kan helang na ini.\nState of Calamity pig declarar sa Goa, CSur, huli sa dengue Reviewed by Bicol Standard Newspaper on Thursday, September 05, 2019 Rating: 5